UMNO terbuka kerjasama dengan mana-mana parti selepas PRU15

KUALA LANGAT, 15 Syaaban 1442H, Isnin – UMNO terbuka untuk bekerjasama dengan mana-mana parti atau gabungan lain bagi membentuk kerajaan selepas Pilihan Raya Umum ke-15 (PRU15), kata Pengarah Pilihan Raya UMNO, Datuk Seri Tajuddin Abdul Rahman.

Beliau berkata, buat masa ini parti itu muktamad tidak akan berunding untuk bekerjasama dengan PKR, DAP, dan Bersatu untuk mendepani PRU-15.

“…selepas PRU-15 kita tengok bagaimana keadaan, sesiapa yang masa itu berminat untuk bekerjasama, dan ia membawa manfaat kepada UMNO, rakyat dan negara, kita terbuka untuk menubuhkan kerajaan.

“UMNO dari dulu tidak tamak, bila tubuhkan kerajaan Barisan Nasional kita kongsi dengan MCA, MIC dan parti lain termasuk dari parti pribumi Sabah dan Sarawak,” katanya.

Beliau berkata demikian selepas mengadakan lawatan kerja meninjau kemajuan projek pembinaan Transit Aliran Ringan 3 (LRT3) di Johan Setia termasuk melawat kuarters pekerja Centralised Labour Quarters (CSL) dan kilang pengacuan ‘U-Through Girder’ di Bandar Saujana Putra di sini, hari ini.

Ditanya sama ada beliau bersedia melepaskan jawatan sebagai Pengerusi Prasarana Malaysia Berhad, Tajuddin berkata: “Saya akan kekal dalam kerajaan sehingga Parlimen dibubarkan, kerana ia adalah pendirian parti saya. Jadi soal berapa lama saya akan berada dalam kerajaan – ia bergantung kepada berapa lama masa diambil untuk membubarkan Parlimen”.


Belanjawan 2021 bagi memelihara kesejahteraan rakyat, negara

KUALA LUMPUR, 20 Rabiulawal 1442H, Jumaat – Dalam menghadapi krisis pandemik COVID-19 dan ekonomi negara yang tidak pernah berlaku sebelum ini, kerajaan membentangkan Belanjawan 2021 dengan peruntukan terbesar dalam sejarah negara bagi memelihara kesejahteraan rakyat dan negara.

Menteri Kewangan Tengku Datuk Seri Zafrul Tengku Abdul Aziz berkata matlamat utama belanjawan itu adalah bagi meningkatkan kesejahteraan rakyat, kelangsungan perniagaan dan ketahanan ekonomi negara.

“Kerajaan memperuntukan RM322.5 bilion untuk tahun hadapan dengan RM236.5 bilion bagi perbelanjaan mengurus dan RM69 bilion bagi perbelanjaan pembangunan serta RM17 bilion di bawah Kumpulan Wang COVID-19,” katanya semasa membentangkan belanjawan tersebut di Dewan Rakyat hari ini.

Malaysia bukan keseorangan dalam menghadapi cabaran-cabaran itu kerana dunia menghadapi krisis kesihatan sejak awal tahun ini dan masih lagi memerangi pandemik berkenaan, serta krisis ekonomi terburuk sejak era the Great Depression pada sekitar tahun 1930-an.

“Dalam melindungi rakyat, kerajaan bercadang menaikkan siling Kumpulan Wang COVID-19 sebanyak RM20 bilion kepada RM65 bilion bagi membiayai pakej KITA PRIHATIN, bantuan tambahan bagi kesejahteraan rakyat, keperluan barisan hadapan dan perolehan vaksin kelak,” katanya semasa membentang belanjawan sulung kerajaan Perikatan Nasional itu.

Kerajaan memperuntukkan RM1 bilion untuk membendung gelombang ketiga COVID-19 dan menyediakan pemberian ‘one-off’ RM500 bagi menghargai jasa anggota barisan hadapan yang dijangka dapat memanfaatkan 100,00 petugas kesihatan.

Belanjawan itu menyediakan insentif cukai, penurunan cukai pendapatan, perlindungan sosial bagi golongan B40 serta rakyat yang hidup di bawah paras kemiskinan, bantuan kewangan bersasar, membenarkan pengeluaran Akaun 1 Kumpulan Wang Simpanan Pekerja (KWSP) serta mewujudkan ratusan ribu peluang pekerjaan.

Semuanya itu bagi memelihara kesejahteraan rakyat yang terkesan akibat impak pandemik berkenaan kerana ada yang hilang sumber pendapatan, perniagaan terjejas serta menyentuh secara terus kelangsungan kehidupan rakyat.

Pelepasan cukai disediakan bagi perbelanjaan rawatan perubatan meliputi perbelanjaan vaksinasi bagi diri sendiri, pasangan dan anak-anak terhad kepada RM1,000.

Cukai pendapatan pula diturunkan sebanyak satu mata peratusan bagi mereka yang berpendapatan bercukai RM50,001 hinga RM70,000 yang dijangka memanfaatkan 1.4 juta pembayar cukai.

Kadar bantuan dan elaun bagi golongan Orang Kelainan Upaya (OKU) tidak berupaya bekerja, pekerja OKU, warga emas, kanak-kanak keluarga miskin semuanya dinaikkan, melibatkan peruntukan RM2.2 bilion, yakni tambahan RM700 juta, dan memanfaatkan lebih 400,000 penerima.

Bantuan Sara Hidup (BSH) pula digantikan dengan Bantuan Prihatin Rakyat (BPR), menyaksikan ia bakal memanfaatkan 8.1 juta orang, dengan peruntukan RM6.5 bilion berbanding 4.3 juta penerima dengan peruntukan RM5 bilion sebelum ini di bawah BSH.

Bukan itu sahaja malah bagi tahun 2021, Zafrul berkata kerajaan menyediakan hampir RM28 bilion khusus untuk subsidi, bantuan dan insentif, antaranya bantuan pengangkutan dan kebajikan serta subsidi bagi mengawal kenaikan harga barangan dan perkhidmatan.

Kadar caruman minimum KWSP dikurangkan daripada 11 kepada sembilan peratus sepanjang tahun depan bagi meningkatkan pendapatan boleh guna dan ia dijangka menjangkau sehingga RM9.3 bilion.

Seterusnya menyusul berita yang dinantikan ramai, dan kerajaan mengumumkan kemudahan pengeluaran KWSP daripada Akaun 1 secara bersasar sebanyak RM500 sebulan dengan jumlah sehingga RM6,000 untuk 12 bulan.

“Pengeluaran ini adalah bagi membantu ahli-ahli yang kehilangan pekerjaan dan dijangka meringankan beban kewangan 600,000 ahli yang terjejas,” kata Zafrul yang merupakan tokoh perbankan sebelum menjadi menteri.


Apa yang Malaysia boleh belajar dari Korea Selatan?

PADA 1960-an Korea Selatan adalah negara kecil yang baru tamat Perang Korea serta tidak dikenali dunia.

2. Mereka mula membina kekuatan ekonomi dengan pendekatan ‘looking-outward policy’ iaitu memberikan fokus kepada eksport (pasaran luar negara) disebabkan rakyat yang sedikit serta kadar simpanan yang rendah.

3. Namun jauh lebih penting dari itu, kajian IMF menunjukkan faktor utama kebangkitan luar biasa negara ini yang juga digelar The Miracle on Han River ialah tumpuan kepada pendidikan bagi membina rakyat yang intelek, kritikal dan berwawasan besar.

4. Kini hampir 60% GDP Korea selatan disumbangkan oleh sektor perkhidmatan dan 30% GDP oleh sektor perindustrian.

5. Mereka merupakan kuasa ekonomi ke-4 terbesar di Asia dan ke-10 terbesar di dunia.

6. Siapa tidak kenal dengan syarikat gergasi dunia seperti Samsung, Hyundai, SK Holdings, Kia dan POSCO yang semuanya berasal dari Korea Selatan.

7. Ada banyak pengajaran yang boleh kita ambil dari negara kecil ini bagi membangunkan ekonomi negara kita yang tercinta.

Ir Ts Muhammad Lukman Al Hakim
Setiausaha Agung BERJASA


Tuduhan Lim Guan Eng terhadap Idris tersasar jauh

BANGI, 17 Safar 1444H, Rabu – Dakwaan Lim Guang Eng terhadap Menteri di Jabatan Perdana Menteri (Hal Ehwal Agama), Senator Datuk Idris Ahmad tidak melaksanakan tugasnya selain menggugat perpaduan negara dan keharmonian agama adalah kenyataan yang jauh tersasar.

Malah, Idris menyifatkan dakwaan berkenaan sebagai sengaja memercikkan api perkauman dan membesarkan jurang agama dengan menghasut bukan Islam menjauhi kepercayaan umat Islam.

“Semua berhak mengkritik hasil kerja yang dilihat daripada luar, kerana ketika Pakatan Harapan (PH) memerintah pun, terlalu banyak kepincangan yang berlaku sehingga hilang kepercayaan daripada rakyat.

“Saya kira ianya fitnah yang berat mengatakan saya memalukan individu yang dimaksudkan ketika saya mengambil pertimbangan dan neraca agama dalam menilai isu yang berlaku,” katanya dalam kenyataan, hari ini.

Terdahulu Ahli Parlimen Bagan itu menerusi kenyataan di Facebook mendakwa, Idris tidak membawa sebarang nilai dalam melaksanakan tugasnya sebagai menteri selain menggugat perpaduan negara dan keharmonian agama.

Malah, telah memalukan mangsa serangan seksual beragama Islam yang mendedahkan kisahnya kepada umum dan juga cuba mengganggu gaya hidup, hak adat serta amalan budaya orang bukan Islam.

Menjelaskan keadaan, Idris berkata, beliau menggunakan ilmu dan hujah agama untuk memandu rakyat serta umat Islam dalam setiap pertimbangan dosa dan pahala untuk kemaslahatan.

“Adakah salah untuk saya sebagai menteri agama menyeru perkara yang digariskan dalam agama, tanpa melarikan sedikit pun prinsip yang terkandung di dalam al-Quran

“Atau YB sengaja memercikkan api perkauman dan membesarkan jurang agama dengan menghasut orang bukan Islam menjauhi kepercayaan yang diamalkan oleh umat Islam.

“Sedangkan di luar sana, cukup ramai orang bukan Islam yang memahami keterbatasan yang digariskan di dalam Islam dan menghormati pendirian dan pengamalan oleh umat Islam itu sendiri,” katanya.


Tak adil letak beban pada guru

BANGI, 12 Safar 1442H, Rabu – Guru adalah ‘frontliner’ penting bagi memastikan keselamatan dan kesihatan murid diutamakan seawal pagi sebelum hadir ke sekolah sehingga tamat waktu persekolahan.

Mereka menjalankan tugas dengan mengikut prosedur operasi standard (SOP) berdasarkan Garis Panduan Pengurusan Pembukaan Sekolah yang dikeluarkan Kementerian Pendidikan (KPM).

Justeru, Ikatan Guru-Guru Muslim Malaysia (iGuru) kesal apabila tular keratan sebuah akhbar tempatan mengenai pendapat seorang pembaca yang mempersoalkan keberadaan guru untuk mengawal dan memantau kepatuhan SOP pelajar selepas waktu persekolahan.

Presiden iGuru, Ustaz Mohd Azizee Hasan berkata, meletakkan beban memantau anak selepas waktu persekolahan adalah tidak adil.

Ini kerana, tugas itu terletak di bawah tanggungjawab ibu bapa yang telah digariskan peranannya berdasarkan garis panduan yang dikeluarkan KPM.

“Tindakan menyalahkan guru semata-mata bukan jawapan kepada isu yang timbul, tetapi ia perlu sokongan semua pihak termasuk masyarakat setempat dan pihak berkuasa untuk mengingatkan murid-murid patuh SOP terutama seusai kelas.

“Tiada makna guru bertungkus-lumus mendidik murid-murid agar mengikut SOP semasa proses pengajaran dan pembelajaran (PdPc), tetapi apabila sahaja pelajar keluar dari pintu sekolah mereka bebas dan melanggar SOP yang ditetapkan,” katanya menerusi satu kenyataan.

Pada masa sama, Ustaz Azizee tidak menafikan ada guru yang tidak dapat menyempurnakan tugas mereka dengan baik.

Bagaimanapun katanya, untuk meletakkan beban pada guru bagi memantau pelajar selepas waktu persekolahan akan menambahkan tekanan dan bebanan kepada mereka.

“Tindakan sebahagian guru memantau pelajar adalah lebih kepada tanggungjawab sosial yang di luar waktu kerja.

“Sepatutnya ibu bapa khususnya pihak Persatuan Ibu Bapa dan Guru (PIBG) membantu pihak sekolah memantau anak-anak mereka ketika tamat waktu persekolahan.

“Sikap saling bantu membantu antara ibu bapa dan pihak sekolah akan dapat menjamin keselamatan dan kesihatan pelajar dari dijangkiti virus COVID-19,” katanya.


Sejak bila pemberian dana kepada kuil menjadi suatu hak?

RIUH satu Kedah apabila kerajaan negeri tidak menyediakan peruntukan untuk kuil dalam Belanjawan Kedah 2021.

Di India yang mempunyai penganut Hindu terbesar, pembinaan dan penyenggaraan kuil adalah tanggungjawab individu bukan tanggungjawab kerajaan.

Kepada yang tidak percaya akan kenyataan saya, sila buat carian.

Malaysia adalah negara terlalu baik dimana rumah ibadat bukan Islam didanai kerajaan.

Jika selama ini kerajaan memberi dana rumah ibadat bukan Islam, kalau kali ini tak dapat, adakah itu dinamakan penganiayaan?

Cubalah fahami kedudukan ekonomi kerajaan gara-gara wabak COVID-19.

Sudahlah kuil Hindu paling banyak di Malaysian berbanding surau dan masjid, kenapa pula perlu didanai setiap tahun?

Kedah adalah antara negeri yang paling banyak mendirikan kuil dikawasan tanah kerajaan berbanding surau dan masjid.

Saya fikir toleransi kerajaan Malaysia dan kerajaan negeri teramat tinggi.

Sudahlah tanah kerajaan digunakan bagi pembinaan kuil tanpa kebenaran, bantuan pula disediakan bagi tujuan penyelenggaraan.

Bila kerajaan nak ambil balik tanah bagi tujuan pembangunan, maka berlakulah kejadian seperti di Subang Jaya.

Siapa yang menjadi mangsa kalau bukan Allahyarham Adib.

Sehingga hari ini, Allahyarham yang juga berasal daripada Kedah, belum mendapat pembelaan.

Justeru, kita jadi hairan apabila ultra kiasu membangkitkan kekesalan isu ketiadaan peruntukan terhadap rumah ibadat bukan Islam di negeri Kedah dalam belanjawan yang dibentangkan minggu lepas.

Ultra kiasu berkata, tidak pernah kita dengar mana-mana kerajaan negeri Kedah sebelum ini menolak peruntukan kepada tempat ibadat bukan Islam.

Bermula dengan Barisan Nasional, Pakatan Rakyat dan Pakatan Harapan semua memberi peruntukan kepada tempat ibadat bukan Islam.

Sejak bila pendanaan menjadi hak setiap tahun?

Selama ini, kuil didanai oleh kerajaan. Cuba kamu pergi ke kampung-kampung, lihat surau mereka dan surau orang asli, air matapun nak menitik apabila melihatnya. Sedangkan mereka lebih berhak.

Sejak bila pula kerajaan melayan orang bukan Melayu (India) sebagai “warga kelas ketiga” seperti yang didakwa ultra kiasu ini?

Kuil Hindu jauh lebih banyak didirikan berbanding masjid dan surau. Dimana benarnya dakwaan warga kelas ketiga itu?

Ini menunjukkan mereka dilayan seperti kelas pertama.

Bersyukurlah. Tak usahlah tiru perangai ultra kiasu. Kerajaan pusat dan kerajaan negeri cukup bertoleransi kepada agama dan bangsa selain Melayu. Takkan tak nampak lagi?

Ambil contoh kuil du Subang Jaya, tempat terkorbannya Allahyarham Adib sudah cukup.

Tapak kuil baharu sudah disediakan. Hak baru pun diambil, tempat lama tak juga pindah-pindah sehingga ke hari ini. Kiri kanan dapat.

Mana nak jumpa toleransi dan kebaikan seperti ini? Pergilah ke negara lain buat perbandingan.

Saya menyeru kepada semua rakyat Malaysia. Bersyukurlah. Jangan terlalu ultra kiasu. Sikap ini tidak membawa keharmonian antara kaum. Berpada-padalah.

Jangan membandingkan atau mempersoalkan peruntukan kerajaan untuk pembangunan Islam, kerana itu termaktub dalam Perlembagaan.

Bezakan antara hak kepada kepada yang berhak dan hak kepada yang tidak berhak, tetapi turut diberikan hak.

Bertuah sekali nasib bukan Islam duduk dalam sebuah negara Islam.

Prof Dr Ridhuan Tee Abdullah


MCA gesa Sivakumar berehat hingga siasatan SPRM selesai

BANGI, 28 Ramadan 1444H, Rabu – MCA menggesa Menteri Sumber Manusia, V Sivakumar berehat sementara waktu bagi membantu siasatan Suruhanjaya Pencegahan Rasuah Malaysia (SPRM) berhubung kes rasuah kuota pekerja asing sehingga ia selesai.

Jurucakap MCA, Mike Chong Yew Chuan berkata, langkah itu perlu diambil supaya kes membabitkan pembantu Sivakumar serta Kementerian Sumber Manusia tidak menjejaskan imej, reputasi dan kewibawaan kerajaan hari ini.

Katanya, kes rasuah yang membabitkan nilai suapan beberapa juta ringgit serta seorang pembantu kanan menteri telah menggugat keyakinan rakyat terhadap Kerajaan Perpaduan serta anggota-anggota Kabinetnya.

“Sebagai salah satu komponen penting kepada kerajaan, Sivakumar dan partinya, DAP harus sedar reputasi kerajaan sangat berkait rapat dengan prestasi mereka.

“Mutu kerja serta integriti semua menteri dan ahli Parlimen DAP secara langsung akan mempengaruhi reputasi serta keyakinan orang ramai terhadap kerajaan hari ini,” katanya dalam kenyataan, hari ini.

Ahad lalu, media melaporkan, Sivakumar hadir ke pejabat SPRM bagi melengkapkan siasatan selepas badan penguatkuasa itu menahan tiga individu termasuk dua pegawai kementeriannya, minggu lalu.

Ahli Parlimen Batu Gajah didakwa menerima jutaan ringgit menerusi orang tengah sebagai jaminan meneruskan kontrak-kontrak kerajaan terhadap individu tertentu.

Malah, Ketua Pesuruhjaya SPRM, Tan Sri Azam Baki mengesahkan, pegawai Sivakumar ditahan selepas dipercayai bertindak sebagai ‘runner’ bagi mengutip rasuah daripada ejen-ejen tertentu untuk diberikan kuota pengambilan pengambilan pekerja asing.

Minggu lalu, Sivakumar hadir ke pejabat SPRM bagi melengkapkan siasatan selepas SPRM menahan tiga individu termasuk dua pegawai kementerian tersebut.

SPRM sebelum ini dilapor menyerbu pejabat kementerian di Putrajaya, di mana seorang pegawai kanan Sivakumar ditahan.

Kemudian, SPRM menahan setiausaha sulit Menteri Sumber Manusia terbabit dan turut menahan seorang ahli perniagaan dari Ipoh dalam siasatan dikatakan membabitkan rasuah bernilai RM97 juta.

Mengulas lanjut, Yew Chuan berpandangan, DAP sewajarnya menasihatkan Ahli Parlimen Batu Gajah itu supaya berehat sebagai bukti kebertanggungjawaban dirinya sebagai sebahagian kerajaan hari ini.

Katanya, tindakan kerajaan melantik pemimpin yang terlibat rasuah sebagai menteri telah menimbulkan pelbagai kontroversi dan persoalan, sekali gus menyebabkan parti itu sering dipertikaikan


Kes makin meningkat, sesi persekolahan September ini wajar ditangguh: iGuru

Oleh Athirah Huda Zalhe

BANGI, 2 Muharram 1443H, Rabu – Ikatan Guru-Guru Muslim Malaysia (iGuru) menggesa Kementerian Pendidikan (KPM) mengkaji semula pembukaan sesi persekolahan secara bersemuka pada 1 September ini.

Gesaan itu dibuat ekoran mengambil kira kadar kes jangkitan COVID-19 di negara yang masih melebihi 20,000 sehari.

Presiden iGuru, Ustaz Mohd Azizee Hasan menyarankan KPM supaya mendapatkan pandangan daripada pemegang taruh pendidikan seperti Kesatuan Perkhidmatan Perguruan Kebangsaan Malaysia (NUTP), Kongres dan data terkini daripada Kementerian Kesihatan (KKM) serta Majlis Keselamatan Negara (MKN).

“Ini kerana, jika kes semakin meningkat ia menjadi kebimbangan dan kerisauan ibubapa untuk menghantar anak-anak ke sekolah.

“Di sini saya melihat sekolah wajar ditangguhkan ke tempoh bersesuaian sehingga meyakinkan semua pihak seperti sekolah, guru, ibubapa dan murid-murid,” katanya kepada Ismaweb.net, hari ini.

Ustaz Mohd Azizee berkata, KPM juga perlu membuat keputusan yang jelas dan tepat berdasarkan data sains untuk mengelakkan sekolah dibuka serta ditutup.

Sebaiknya KPM perlu ada pelan dan agenda jelas jika Pengajaran dan Pembelajaran di Rumah (PdPR) dilanjutkan ke hujung tahun untuk mengelak keciciran murid serta mengatasi kelesuan motivasi ketika PdPR, katanya.

Justeru, beliau mencadangkan beberapa langkah yang boleh dipertimbangkan KPM sekiranya masih kekal meneruskan rancangan pembukaan sekolah bulan depan iaitu:

1. Mengetatkan prosedur operasi standard (SOP) sedia ada dan perlu membentangkan SOP khas untuk pelajar yang tidak divaksin yang berada di dalam dan luar kawasan sekolah;

2. Menyelesaikan vaksinasi komuniti sekolah hingga mencapai tahap imuniti 90 peratus, termasuk juga vaksinasi kepada ibu bapa pelajar;

3. Membenarkan program vaksinasi kepada pelajar peperiksaan khususnya pelajar STPM  dan STAM yang sudah mencapai umur 18 tahun;

4. Pembukaan sekolah secara berfasa dengan keutaman kepada sekolah di luar bandar dan pedalaman yang kurang murid, berada di zon hijau dan kawasan yang kadar penerima vaksinnya melebihi had imuniti kelompok;

5. Melaksanakan penggiliran murid ke sekolah mengikut keutamaan. Murid-murid pra-sekolah dan tahap satu diberikan keutamaan bagi menangani isu penguasaan 3M;

6. Kuasa autonomi kepada pihak sekolah dan Pejabat Pendidikan Daerah (PPD) dalam menentukan apa yang terbaik untuk sekolah dari sudut pembukaan dan pelaksanaan pengajaran;

7. Ada petunjuk kes baharu harian ke paras yang munasabah.


Menjenguk kawan di neraka

ALLAH menceritakan di dalam al-Quran (Surah al-Saffat: 51-60) tentang kisah seorang lelaki yang beriman yang akan menziarahi kawannya di neraka. Mereka berdua dahulu (di dunia) saling bersahabat, namun sahabatnya dahulu telah kufur dan pernah mengajaknya untuk kufur kepada Allah. Namun lelaki beriman ini berjaya menolak pujukan untuk kufur dan memilih untuk teguh di atas jalan iman.

2. Ayat al-Quran ini mengingatkan kepada kita tentang kepentingan memilih sahabat yang baik. Sahabat sebenar akan membimbing kita kepada keimanan dan bukan yang mengajak untuk menjauhkan diri daripada Allah.

3. Atas dasar itulah Rasulullah mengingatkan kita bahawa seorang lelaki itu bergantung kepada pegangan agama sahabatnya juga. Sabda Rasulullah:

الْمَرْءُ عَلَى دِينِ خَلِيلِهِ، فَلْيَنْظُرْ أَحَدُكُمْ مَنْ يُخَالِلُ

“Seorang lelaki itu (bergantung kepada pegangan) agama sahabatnya. Maka perhatikanlah dengan siapa kamu bersahabat.” (HR Ahmad)

4. Jadilah seperti Abu Bakar, seorang sahabat yang soleh. Tahukah anda bahawa Abu Bakar berjaya mengislamkan lima sahabat yang dijanjikan syurga. Lihat bagaimana persahabatan Abu Bakar dengan sahabatnya menyebabkan mereka dijamin ke syurga.

Menurut Ibn Ishaq, di kalangan 10 orang sahabat yang dijamin akan memasuki syurga, separuh dari mereka (iaitu lima orang) telah beriman atas persahabatan dan usaha dakwah Abu Bakar. Mereka ialah: Uthman ibn Affan, al-Zubair ibn al-Awwam, Abd Rahman Auf, Saad Abi Waqas dan Talhah.

5. al-Imam al-Qurtubi ketika menafsirkan sebahagian ayat daripada surah al-Kahfi memetik kata-kata dari Abu al-Fadl al-Jauhari berhubung kewujudan anjing di kalangan pemuda Kahfi yang sebutkan Allah di dalam al-Quran. Menurut Abu al-Fadl, keberadaan anjing tersebut bersama pemuda Kahfi menjadikan anjing tersebut merasa tempias keberkatan duduk bersama dengan orang-orang yang soleh sehingga Allah menyebutkan tentang anjing tersebut di dalam al-Quran.

6. Bayangkan bagaimana anjing yang mendampingi dengan manusia yang baik pun telah menerima kesan baik mereka, maka apatah lagi manusia? Sudah pasti berkawan dengan sahabat yang soleh dan muslih akan membantu kita ke syurga. Berdampinglah dengan sahabat yang mengingatkan kita tentang kebaikan. Bukan kawan yang mengingatkan kita untuk melakukan kemungkaran.

Semoga Allah membimbing kita.

Dr Ahmad Sanusi Azmi


Semarak BMF, MP digesa belanja peruntukan bakul makanan di kedai muslim

BANGI, 7 Zulhijjah 1442H, Sabtu – Kerajaan sepatutnya menggesa peruntukan RM300,000 untuk setiap Ahli Parlimen bagi melaksanakan Bantuan Bakul Makanan supaya dibelanjakan di kedai atau pasaraya milik peniaga muslim.

Presiden Persatuan Kebajikan Darul Islah (Perkid), Ustaz Masridzi Sat berkata, melalui langkah itu secara tidak langsung dapat membantu usahawan Melayu, Islam dan menyemarakkan kembali kempen ‘Buy Muslim First’ (BMF).

Beliau berkata, nasib kebanyakan usahawan muslim boleh diselamatkan jika kempen itu dimanfaat oleh kerajaan, khususnya dalam melaksanakan Bantuan Bakul Makanan atau Bakul Prihatin Negara.

“Jika pemimpin gunakan peruntukan dengan cara yang betul, tentu usahawan kita yang tengah tenat bahkan ada yang bankrap akibat PKP dan COVID-19 dapat diselamatkan,” katanya dalam kenyataan, hari ini.

Sebelum ini, Perdana Menteri, Tan Sri Muhyiddin Yassin mengumumkan peruntukan sebanyak RM300,000 kepada semua Ahli Parlimen, termasuk wakil rakyat pembangkang bagi melaksanakan Bantuan Bakul Makanan.

Bantuan Bakul Makanan dilaksanakan bagi tujuan membantu rakyat yang terjejas akibat pandemik COVID-19.


Isytihar harta: Kurang sopan bila Hadi guna perkataan ‘kebodohan’

BANGI, 17 Rabiulakhir 1444H, Sabtu – Presiden PAS, Tan Sri Abdul Hadi Awang tidak sepatutnya menolak kepentingan pengisytiharan harta menjelang Pilihan Raya Umum Ke-15 (PRU15), bagi membuktikan integriti dan ketelusan semua calon bertanding.

Pengarah Pilihan Raya BERJASA, Ir Ts Muhammad Lukman Al Hakim Mohamad menyifatkan bekas Ahli Parlimen Marang itu kurang sopan apabila menggunakan perkataan ‘kebodohan’ terhadap budaya isytihar harta menjelang pilihan raya.

Bagaimanapun, beliau masih bersetuju dengan pandangan Abdul Hadi bahawa pengisytiharan harta ahli politik sepatutnya berlaku lebih awal dan berterusan.

“Saya berpandangan semua calon PRU mesti mengisytiharkan harta menjelang PRU, manakala setiap ahli Parlimen dan ADUN (Ahli Dewan Undangan Negeri) mesti mengisytiharkan harta setiap dua tahun sekali.

“Bahkan, apa yang lebih penting ialah transaksi keluar masuk duit yang juga mesti dipantau bagi mengelakkan sebarang salah laku dan rasuah,” katanya dalam kenyataan, hari ini

Menurut Muhammad Lukman, tindakan mengisytihar harta secara ‘once-off’ hanya akan mendedahkan jumlah simpanan dan aset semasa tanpa sebarang rekod keluar masuk, menyebabkan ia boleh dimanipulasi apatah lagi jika hanya dilakukan setiap lima tahun sekali.

“Berani kerana benar, takut kerana salah,” katanya.

Semalam, Abdul Hadi menegaskan tiada keperluan untuk mengisytihar harta ketika kempen PRU15 dan ia sepatutnya dibuat bertahun lalu.

Bahkan, beliau turut menyatakan bahawa tiada keperluan untuk pemimpin PAS turut berbuat demikian kerana rakyat sudah mengenali mereka tidak mempunyai harta.

“Harta kita tak banyak… orang lain sebut juta-juta, kita ratus ribu… tak sampai juta, jadi tak perlu isytihar,” kata Abdul Hadi.

Isu berkenaan mula timbul susulan tindakan ahli politik dari PKR yang telah mengisytiharkan harta mereka sebelum PRU15 dan dokumen tersebut boleh dilihat menerusi laman khas https://calonkeadilan.org/.


Russia lapor kes selesema burung H5N8 pada manusia

MOSCOW, 9 Rejab 1442H, Ahad – Russia melaporkan kes strain selesema burung, H5N8 ke atas manusia sekali gus memberi amaran kepada Pertubuhan Kesihatan Sedunia (WHO).

Pegawai kesihatan Russia, Rospotrebnadzor, Anna Popova berkata, tujuh pekerja di kilang unggas di selatan negara itu dijangkiti wabak berkenaan, susulan ia ditemui pada Disember lalu.

“Ketujuh-tujuh orang kini dilaporkan sihat,” katanya.

Popova berkata, langkah-langkah keselamatan telah diambil dengan pantas bagi menghentikan penularan  wabak itu.

Malah, katanya,  tiada tanda-tanda penularan wabak itu antara sesama manusia.

Pada masa sama, beliau memuji makmal Vektor Russia yang menemukan wabak itu, selain mengasingkan bahan genetik strain dari pekerja yang dijangkiti.

Menurut laman WHO, walaupun jangkitan manusia dengan virus A (H5) jarang berlaku dan biasanya terjadi kepada individu yang terdedah kepada burung yang dijangkiti, ia boleh menyebabkan penyakit yang teruk dan kematian kepada manusia.

Sejak tahun 2014, enam daripada 14 kes selesema burung H5N6 membabitkan manusia telah menyebabkan maut. -Agensi


Bahasa Melayu kini di ‘fasa bertahan’ daripada ancaman dipinggirkan

Oleh Zuhayati Yazid

BANGI, 9 Jamadilawal 1443H, Selasa – Bahasa Melayu mungkin mengikuti jejak tulisan Jawi sekiranya tiada pihak yang serius mempertahankan bahasa kebangsaan, lambang identiti dan jati diri bangsa.

Presiden Ikatan Muslimin Malaysia (ISMA), Ustaz Muhammad Fauzi Asmuni berkata, bahasa Melayu kini berdepan ancaman hebat untuk dipinggirkan dan kini berada dalam ‘fasa bertahan’.

Walhal, bahasa Melayu mampu melangkah lebih jauh sekiranya kita memartabatkannya di kedudukan yang sebenar.

“Bahasa Melayu terbukti bahasa yang boleh menuturkan pemikiran yang ringan dan berat serta boleh mengungkapkan segala makna, idea, perbincangan yang boleh kita ungkapkan sebagai bahasa ilmu

“Tapi malangnya buat masa ini hanya mampu bertahan dengan ancaman-ancaman yang berterusan,” katanya.

Beliau berkata demikian ketika menjadi panel dalam program Dimensi: Negara Maju Guna Bahasa Melayu, Bagaimana Dengan Malaysia? yang disiarkan secara langsung menerusi TV Pertiwi, malam ini.

Beliau menjelaskan buat masa ini, negara masih bernasib baik kerana ada beberapa pihak yang masih mempertahankan bahasa kebangsaan daripada terus dipinggirkan.

“Kita masih lagi bernasib baik buat masa ini kerana ada beberapa pejuang yang masih pertahankan seperti Dewan bahasa dan Pustaka (DBP), Universiti Kebangsaan Malaysia (UKM), Gabungan Persatuan Penulis Nasional (GAPENA) dan beberapa yang lain tetapi tidak tahu sampai bila mereka boleh bertahan,” katanya.

Ditanya mengenai mengenai usaha untuk mengembalikan martabat dan kedudukan bahasa yang melambangkan identiti negara, beliau berkata, jati diri yang kuat memainkan peranan penting dalam menjayakan usaha ke arah itu.

“Tidak mustahil untuk kita kembalikan kedudukan bahasa Melayu namun perlu ada jati diri yang kuat dan tidak mustahil boleh mencontohi Jepun yang maju dengan bahasanya sendiri,” katanya.

Tidak ada salahnya kita mencontohi Jepun yang menganggungkan bahasa ibunda mereka sehingga pihak luar terpaksa tunduk dengan kekuatan yang mereka ada.

Tambah beliau, usaha memartabatkan bahasa kebangsaan ini perlu melibatkan kerjasama yang menyeluruh daripada semua pihak.

Malah, peranan pemimpin juga turut mempengaruhi dalam kejayaan ini kerana kelonggaran daripada pihak itu akan menggoyahkan lagi usaha untuk mengembalikan kedudukan Bahasa Melayu.

“Perkara itu terbukti hari ini, di atas sikap toleransi yang tinggi sehingga mengetepikan kedudukan bahasa Melayu itu di tempat yang sebenar,” katanya.

Pautan Dimensi:
https://www.facebook.com/TvPertiwi/videos/208234158176507

Facebook (https://www.facebook.com/TvPertiwi/videos/208234158176507)
Log in or sign up to view
See posts, photos and more on Facebook.


Petisyen pilihan raya empat kerusi dikemuka dalam masa terdekat

KUALA LANGAT, 16 Safar 1445H, Sabtu – Petisyen pilihan raya bagi membatalkan keputusan empat kerusi dimenangi Perikatan Nasional (PN) pada Pilihan Raya Negeri (PRN) Selangor bulan lepas akan dikemukakan dalam masa terdekat, kata Menteri Besar, Datuk Seri Amirudin Shari.

“(Petisyen) itu sedang diperhalusi, kita telah bincang untuk pihak PKR dahulu dan memang kita sudah semak semua perkara. Insya-Allah ia akan dikemukakan dalam masa terdekat, kita sedang menunggu proses keputusan pewartaan yang telah dibuat,” katanya kepada pemberita selepas merasmikan program FIT Malaysia peringkat Selangor 2023 di sini hari ini.

Terdahulu, Suruhanjaya Pilihan Raya (SPR) memaklumkan keputusan dan penyata pengundian selepas penjumlahan rasmi undi PRN di enam negeri telah diwartakan pada 29 Ogos lepas.

Sebelum ini, Pakatan Harapan (PH) dan Barisan Nasional (BN) mempertimbangkan untuk memfailkan petisyen pilihan raya di kerusi Dewan Undangan Negeri (DUN) Sungai Kandis, Taman Medan, Gombak Setia dan Dengkil, yang majoriti kemenangan adalah rendah.

Keputusan bagi empat kerusi berkenaan menyaksikan PH-BN kalah dengan 407 undi di Dengkil, Sungai Kandis (167), Gombak Setia (58) dan Taman Medan (30).

Amirudin yang juga Pengerusi PH Selangor berkata, perkara itu telah dibincangkan dalam mesyuarat biro politik dan Majlis Pimpinan Negeri dengan pasukan peguam akan membuat penelitian lanjut berhubung kes di semua kerusi berkenaan.

Dalam perkembangan lain, Amirudin berkata, kos pembersihan tapak sampah haram di Kapar, Klang adalah di bawah tanggungjawab pemilik tanah terbabit selaku pemilik harta persendirian.

“Tetapi dalam banyak pengalaman kita, akhirnya kerajaan negeri akan masuk campur dan semestinya kita akan beri kos itu kepada tuan tanah dan kalau tidak ada, kita akan melakukan proses perampasan dan sebagainya sebab guna tanah yang tidak sesuai dengan apa yang telah ditetapkan dalam syarat guna tanah,” katanya.

Bernama sebelum ini melaporkan jumlah sampah di tapak berkenaan dianggarkan antara 30,000 hingga 50,000 tan metrik dengan kos pembersihan mungkin melibatkan jutaan ringgit. – Bernama


Tuduhan Anwar berniat jahat, hina tentera: PM

BANGI, 16 Rabiulakhir 1444H, Jumaat – Perdana Menteri, Datuk Seri Ismail Sabri Yaakob menggesa Datuk Seri Anwar Ibrahim menarik balik dakwaan anggota tentera yang mengundi di Parlimen Bera dibayar RM300 setiap seorang untuk mengundi awal hari ini.

Beliau berkata, dakwaan Presiden PKR itu sengaja untuk menimbulkan persepsi negatif masyarakat kepada Barisan Nasional (BN), khususnya menjelang Pilihan Raya Umum ke-15 (PRU15) 19 November ini.

Katanya, Anwar perlu sedar dakwaan itu bersifat jahat dan menuntut Ketua Pembangkang berkenaan memohon maaf kepada anggota tentera.

“Soal dibayar dan sebagainya, ia merupakan tuduhan yang jahat. Jangan menghina anggota tentera. Saya minta Anwar tarik balik tuduhan tersebut,” katanya seperti dipetik media tempatan, hari ini.

Terdahulu, Anwar mendakwa berlaku pengundian awal membabitkan anggota tentera di Bera, Pahang hari ini.

Pengerusi Pakatan Harapan (PH) itu mendakwa, anggota berkenaan dibayar selain menegaskan mempunyai bukti kukuh mengenai perkara itu.

Beliau yang juga calon kerusi Parlimen Tambun turut meminta Suruhanjaya Pilihan Raya (SPR) mengambil tindakan sewajarnya berhubung perkara berkenaan.


PKPD Perak: Hanya 12 jemaah dibenar solat di masjid, surau

IPOH, 10 Syawal 1442H, Sabtu – Hanya 12 orang jemaah terbatas kepada Pegawai Masjid dan Jawatankuasa Kariah dibenarkan untuk solat Jumaat, solat fardu dan solat jenazah di masjid dan surau di kawasan yang dikenakan Perintah Kawalan Pergerakan Diperketatkan (PKPD) di Perak.

Pengarah Jabatan Agama Islam Perak (JAIPk) Datuk Mohd Yusop Husin berkata, Sultan Perak Sultan Nazrin Shah menzahirkan titah itu, setelah menimbangkan sembah nasihat daripada Jawatankuasa Fatwa Negeri Perak, dan merujuk garis panduan Majlis Keselamatan Negara serta Kementerian Kesihatan.

“Solat Jumaat dibenarkan di masjid dan surau diri Jumaat sahaja, dan bagi ahli kariah yang lain, hendaklah solat zohor bagi menggantikan solat Jumaat di rumah masing-masing.

“Solat fardu dan solat jenazah pula dibenarkan di masjid, surau diri Jumaat dan surau sahaja,” katanya dalam kenyataan di sini.

Mohd Yusop berkata, azan hendaklah dilaungkan mengikut kaedah dikeluarkan Jabatan Mufti, seperti dalam Pekeliling Pelaksanaan Aktiviti Keagamaan di kawasan PKPD di masjid dan surau negeri Perak, yang disusuli pengumuman oleh bilal yang bertugas seperti berikut;

“Assalamualaikum warahmatullahi wabarakatuh. Azan sebentar tadi menandakan masuknya waktu solat fardu. Sehubungan itu, para ahli kariah disarankan untuk mendirikan solat berjemaah bersama ahli keluarga masing-masing, di rumah,” katanya.

Beliau berkata, sebarang aktiviti keagamaan di masjid dan surau seperti kelas agama dan kuliah pengajian, turut tidak dibenarkan bagi tempoh berkenaan.

Empat mukim yang dikenakan PKPD bermula hari ini hingga 4 Jun di Perak ialah Mukim Pengkalan Hulu di daerah Hulu Perak; Mukim Taiping di daerah Larut, Matang dan Selama; Mukim Hulu Kinta meliputi Ipoh, Lahat, Chemor dan Tanjong Rambutan di daerah Kinta; serta Mukim Hulu Bernam Timur di daerah Muallim.

Sebanyak 382 kes baharu dilaporkan di Perak semalam, berbanding 248 kes kelmarin. – Bernama


Gelar Hamas militan, cukupkah sekadar mohon maaf?

BANGI, 1 Syawal 1442H, Khamis  – Biadab sekali! Cukupkah hanya permohonan maaf?

Demikian tempelak mantan Ahli Jawatankuasa Pusat Ikatan Muslimin Malaysia (ISMA), Haji Omar Kassim terhadap tindakan pihak Jabatan Penyiaran Malaysia (RTM) berhubung isu laporan Berita Mandarin yang menggelar Pergerakan Perjuangan Islam Palestin (Hamas) sebagai militan.

Sebelum ini, berita Mandarin yang disiarkan RTM menyatakan, “Kumpulan militan Hamas di Gaza telah melancarkan beberapa roket ke arah Jerusalem dan selatan Israel. “

Susulan laporan terbabit, RTM menerima kritikan dan kecaman daripada pengguna media sosial yang rata-rata kecewa dengan laporan berita daripada media kerajaan itu.

Semalam, menerusi ciapan balas di laman Twitter kepada Ismaweb.net, RTM mengakui akan kekhilafan pihaknya dalam memberi gelaran itu.

“Pihak Berita Mandarin RTM telah membuat permohonan maaf atas kekhilafan penggunaan istilah untuk pejuang Hamas dalam laporan berita semalam,” katanya.

Meskipun sudah membuat permohonan maaf, Omar Kassim menyifatkan tindakan RTM itu tidak memadai.

“Siasatan terperinci dan tindakan tegas seharusnya diambil terhadap pihak yang bertanggungjawab dari editornya kepada pembaca berita serta semua rantaian persiapan berita tersebut.

“Biadab sekali. Jangan ada yang menjadi proksi Zionis di Malaysia,” tegasnya dalam kenyataan.


Gangguan air: 162 kawasan pulih, 1,130 masih terjejas

BANGI, 3 Rabiulawal 1442H, Selasa – 13 peratus daripada 1,292 kawasan terbabit dengan gangguan bekalan air tidak berjadual semalam telah menerima bekalan air sepenuhnya sejak jam 9 pagi tadi.

Pengurusan Air Selangor Sdn Bhd (Air Selangor) dalam satu kenyataan berkata, jumlah itu membabitkan 162 kawasan terjejas berikutan henti tugas Loji Rawatan Air (LRA) Sungai Selangor Fasa 1,2,3 dan Rantau Panjang disebabkan berlaku pencemaran semalam.

““Manakala, 1,130 kawasan di wilayah yang terjejas masih lagi dalam proses pemulihan.

“Para pengguna dinasihatkan menggunakan air secara berhemat bagi memastikan proses pemulihan berjalan lancar bagi kawasan-kawasan yang masih belum menerima bekalan air dan mengikut jadual pelan pemulihan bekalan air,” katanya.

Dalam kenyataan sama, Air Selangor terus menggerakkan sebanyak 121 lori tangki premis-premis kritikal seperti hospital dan pusat dialisis serta kawasan perumahan yang terjejas.

“Pengguna juga boleh mendapatkan bantuan bekalan air melalui pili-pili awam dan Pusat Khidmat Setempat (PKS) yang disediakan untuk kemudahan pengguna semasa tempoh pemulihan bekalan air.

“Pengguna juga boleh merujuk senarai pili-pili awam dan PKS di laman sesawang www.airselangor.com.,” katanya.

Pada masa sama, Air Selangor menasihatkan para pengguna supaya mematuhi garis panduan Kawalan Pergerakan Bersyarat (PKPB) semasa mengambil bekalan air dari lori tangki, PKS dan pili-pili awam.

Katanya, Air Selangor akan memaklumkan status pemulihan bekalan air dari semasa ke semasa menerusi semua medium komunikasi rasmi iaitu aplikasi Air Selangor, Twitter, Facebook dan Intagram Air Selangor dan laman sesawang www.airselangor.com.


Lagi warga asing ditahan, kali ini di Perak

LUMUT, 6 Safar 1442H, Khamis – Agensi Penguatkuasaan Maritim Malaysia (APMM) Perak menahan 13 warga asing kerana tidak mempunyai permit kerja dan pasport sah dalam Operasi Khas Maritim di perairan Selat Dinding di Pulau Pangkor dan Bagan Datuk, di sini, semalam.

Pengarah Maritim negeri Kapten Maritim Shahrizan Raman berkata operasi yang bermula pukul 8 pagi itu dilakukan ke atas sebuah bot nelayan tempatan dan dua sangkar ikan di sekitar kawasan perairan berkenaan.

Beliau berkata penahanan itu melibatkan sebuah bot nelayan tempatan yang menggajikan lima warga asing iaitu seorang warga Myammar dan empat warga Rohingya kerana tidak memiliki permit sah daripada pihak berkuasa.

“Pemeriksaan ke atas dua sangkar ikan mendapati pekerjanya iaitu lima warga Indonesia dan tiga warga Nepal tidak mempunyai permit dan pasport sah. Daripada lapan pekerja itu, hanya seorang warga Indonesia mempunyai pasport tetapi tidak memiliki permit kerja,” katanya kepada pemberita selepas operasi berkenaan di sini, semalam.

Shahrizan berkata kesemua yang ditahan berusia lingkungan 25 hingga 40 tahun dan kes disiasat di bawah Akta Perikanan 1985 kerana menunda di luar kawasan dibenarkan serta Akta Imigresen 1959/63 iaitu tidak memiliki sebarang dokumen pengenalan diri yang sah.

Sementara itu, Shahrizan berkata sebanyak 48 tangkapan dilakukan atas pelbagai kesalahan sejak Op Benteng dilaksanakan pada 12 Mei lalu sehingga kini dan kebanyakan yang ditangkap merupakan warganegara Myammar.

“80 peratus kesalahan tersebut melibatkan kesalahan ketiadaan permit warga asing dan kita dapati semakin ramai warga asing tiada permit digaji atas bot nelayan yang berlesen.

“Perkara ini amat membimbangkan…kita sedang berhadapan dengan pandemik COVID-19 dan saya percaya kesemua mereka (warga asing) tidak menjalani saringan dan pemeriksaan,” katanya menambah APMM sentiasa meningkatkan kawalan keselamatan dan penguatkuasaan undang-undang maritim di perairan di negeri ini. – Bernama


UMNO tak perlu jatuhkan pihak lain: Annuar Musa

BANGI, 1 Syaaban 1442H, Isnin – UMNO tidak harus meletakkan dirinya dalam kedudukan hendak menjatuhkan satu pihak yang lain, kata Ahli Parlimen Ketereh, Tan Sri Annuar Musa.

Berbicara dalam program Kerusi Panas yang disiarkan secara langsung di TV Pertiwi, malam ini, Annuar berkata, tindakan itu hanya akan mengundang rasa benci rakyat pada parti.

“Rakyat akan melihat bahawa kita tidak fokus pada ‘delivery’, kita tidak fokus pada agenda rakyat. Kalau kita jatuh menjatuh rakyat akan benci pada kita. Kerana kita berpolitik terlalu berlebihan,” katanya.

Pada masa sama, beliau turut mengingatkan supaya UMNO tidak memandang rendah pada pihak lawan kerana tiada siapa yang mengetahui strategi mereka.

Kesilapan percaturan hanya akan menyebabkan kerugian pada parti dan juga politik Melayu dan Islam, katanya.

“Politik macam silat. Kalau kita atur strategi nak jatuhkan orang, kita cuma tahu strategi kita. Satu benda kita kena ingat, jangan kita underestimate orang. Kita tak tahu pukulan sebelah lawan.

“Jangan kita andaikan cara kita sahaja yang boleh berlaku. Nak jatuhkan satu kerajaan bukan mudah. Tanpa kita fikirkan apa yang pihak lawan boleh lakukan. UMNO tak perlu ambil pendekatan itu. Itu boleh menghancurkan kita.

“Kalau satu pihak yang kita tolak itu mendapat satu formula yang memungkinkan kita terpelanting daripada arus kuasa. Jadi rugilah,” katanya.

Justeru, Annuar berkata, pada hematnya, parti Melayu Islam perlu fokus untuk berada dalam tampuk kekuasaan berdasarkan prinsip perkongsian dan bukan menjatuhkan antara satu sama lain.

“UMNO tak perlu mengambil pendekatan sedemikian, kuasa sebegitu kita beri pada rakyat.

“Sewajarnya bila kerajaan sudah terbentuk, elok kita tumpukan agenda rakyat, tambah pula keadaan sekarang banyak kita perlu beri perhatian dan harapan di luar sana banyak kepada kita.

“Jika kita bercakap pasal politik sepanjang masa, ia akan meletakkan kedudukan kita tidak elok di kaca mata rakyat. Sedangkan kita akan kembali kepada rakyat untuk mendapatkan mandat. Jadi saya harap parti kita kurangkan ‘politicking,” katanya.


Tiada dana 1MDB digunakan dalam projek cari gali minyak PSI

KUALA LUMPUR, 25 Safar 1444H, Rabu – Mahkamah Tinggi di sini diberitahu bahawa tiada dana 1Malaysia Development Berhad (1MDB) digunakan dalam projek cari gali minyak antara Petrosaudi International Ltd (PSI) dengan kerajaan Venezuelan, dan tiada sesen pun yang pernah mengalir ke dalam akaun eskrow yang dipegang oleh firma guaman United Kingdom iaitu Clyde & Co LLP.

Peguam Alex Tan berhujah jumlah wang tidak dinyatakan yang disimpan oleh Clyde & Co adalah ‘bersih’ dan datangnya daripada kontrak penggerudian minyak yang dimeterai PSI dengan Petróleos de Venezuela (PDVSA), sebuah syarikat berpangkalan di Venezuela, dan merupakan hasil ekonomi yang sah.

Tan mewakili PSI, anak syarikatnya Petrosaudi Oil Services (Venezuela) Ltd (PSOS-VZ) dan Temple Fiduciary Services Limited, yang merupakan responden kedua, ketiga dan kelima dalam permohonan kerajaan Malaysia bagi menghalang Pengarah PSI iaitu Tarek Obaid, PSI dan PSOS-VZ daripada menggunakan wang yang disimpan oleh firma guaman UK itu.

Kerajaan Malaysia mendakwa wang terbabit berasal daripada dana 1MDB dalam satu usaha sama dengan PSI bagi menubuhkan 1MDB Petrosaudi Ltd pada 2010.

Pada pendengaran permohonan itu di hadapan Hakim Datuk Ahmad Shahrir Mohd Salleh hari ini, Tan berhujah bahawa PSOS-VZ telah memeterai kontrak penggerudian minyak dengan Petróleos de Venezuela (PDVSA) dan menjalankan aktiviti itu menggunakan kapal gerudi dinamakan ‘Saturn,’ yang disewa daripada sebuah entiti berpangkalan di Singapura.

“PSOS-VZ tidak pernah memiliki kapal gerudi ‘Saturn’ manakala kontrak penggerudian itu dibiayai sendiri dan tiada dana 1MDB yang telah digunakan untuk menjalankan operasinya. PSOS-VZ melaksanakan kewajipannya di bawah kontrak penggerudian dan PDVSA dikehendaki membuat pembayaran.

“Apabila PDVSA gagal membuat pembayaran, PSOS-VZ bergantung kepada surat kredit dan ketika mereka (PSOS-VZ) terlibat dalam timbang tara, tribunal itu telah membuat keputusan yang memihak kepadanya,” kata beliau sambil menambah susulan proses timbang tara itu, tribunal telah mengarahkan PDVSA untuk membuat pembayaran ke dalam akaun eskrow terbabit.

Peguam Datuk Mohd Yusof Zainal Abiden, yang mewakili Obaid, pula berhujah bahawa afidavit sokongan yang disahkan oleh pegawai penyiasat (IO) dalam kes ini adalah berdasarkan dengar cakap dan hanya bergantung kepada laporan Jabatan Kehakiman AS (eksibit MAAA-1) serta pernyataan saksi (eksibit MAAA-3) oleh bekas Ketua Pegawai Eksekutif 1MDB Datuk Shahrol Azral Ibrahim Halmi.

“Perenggan 30 hingga 40 afidavit yang disahkan oleh IO iaitu Mohd Afiq Ab Aziz bukanlah fakta yang menyokong permohonan itu sebaliknya merupakan penemuan beliau selepas membuat kronologi fakta berdasarkan MAAA-1 dan MAAA-3.

“Kita tidak tahu bahagian mana yang diperoleh beliau daripada kedua-dua eksibit dan yang mana miliknya sendiri. Sebarang dapatan berdasarkan kedua-dua dokumen hendaklah diabaikan,” katanya.

Mohd Yusof juga berkata atas asas cakap dengar, pernyataan saksi Shahrol Azral itu dibuat dalam satu perbicaraan dan tidak boleh disahkan untuk digunakan dalam permohonan ini.

“Jika Shahrol Azral memfailkan afidavit bagi permohonan ini, kami mungkin boleh melakukan pemeriksaan balas terhadapnya namun memandangkan hanya pernyataan saksi beliau dirujuk dalam afidavit IO, bagaimana kami boleh mencabar apa-apa kenyataan yang mungkin mengaitkan anak guam saya?” katanya.

Pada 16 Julai 2020, mahkamah membenarkan permohonan kerajaan untuk mendapatkan perintah sementara bagi menghalang pihak terbabit daripada mengalihkan wang yang dikaitkan dengan 1MDB dan menyimpannya dalam akaun pelanggan di sebuah firma guaman yang berpangkalan di United Kingdom.

Perintah itu adalah bagi mengekalkan status quo pihak terbabit sehingga pelupusan permohonan kerajaan bagi mendapatkan perintah menghalang sebarang urusan membabitkan wang milik PSI dan anak syarikatnya PSOS-VZ yang kini berada dalam akaun eskrow yang dipegang oleh Clyde & Co.

Permohonan itu, yang difailkan di bawah Seksyen Section 53 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, menamakan Obaid, PSI, PSOS-VZ, Clyde & Co dan Temple Fiduciary sebagai responden.

Perbicaraan di hadapan Ahmad Shahrir bersambung esok. – Bernama


Polis siasat kes 4 penyelam hilang selepas mangsa selamat pulih

JOHOR BAHRU, 7 Ramadan 1443H, Sabtu – Polis akan memulakan siasatan berhubung kes empat penyelam warga asing yang hilang di Pulau Tokong Sanggol, Mersing, selepas ketiga-tiga mangsa yang ditemukan selamat, pulih.

Ketua Polis Johor, Datuk Kamarul Zaman Mamat berkata, siasatan akan dilakukan daripada pelbagai aspek termasuk kelayakan jurulatih selam warga Norway, Kristine Grodem serta sekiranya berlaku kecuaian ketika melakukan aktiviti berkenaan.

“Ya, kita akan siasat daripada pelbagai segi termasuk sama ada berlakunya kecuaian dalam pengendalian latihan serta adakah sesi latihan itu mematuhi peraturan ditetapkan atau prosedur operasi standard yang ada.

“Buat masa ini mangsa yang terselamat masih lagi trauma dan mereka memerlukan masa untuk pulih, sebaik sahaja keadaan mereka stabil kita akan rakam percakapan untuk siasatan lanjut,” katanya kepada pemberita selepas Majlis Berbuka Puasa Bersama Pegawai dan Anggota Polis Dalam Op Tambak di pusat beli belah Angsana Johor Bahru Mall, di sini hari ini.

Rabu lepas, empat penyelam warga asing dilaporkan hilang di perairan Pulau Tokong Sanggol, kira-kira sembilan batu nautika dari Tanjung Leman, Mersing.

Bagaimanapun, Grodem, 35, ditemukan selamat dalam keadaan terapung lengkap dengan pakaian dan peralatan menyelam oleh sebuah bot tunda yang dalam perjalanan dari Indonesia ke Thailand pada 8.15 pagi Khamis lepas.

Adrian Peter Chesters, 46, yang merupakan warga British, dan Alexia Alexandra Molina, 18, seorang warga Perancis, pula ditemukan selamat oleh nelayan tempatan pada kira-kira 1 pagi tadi.

Penyelam remaja warga Belanda Nathan Renze Chesters, 14, pula disahkan telah meninggal dunia selepas tidak dapat bertahan akibat terlalu lemah. – Bernama


Tindakan tolak Jawi umpama tak hormati kedaulatan negara

Oleh Zuhayati Yazid

BANGI, 27 Rabiulakhir 1443H, Khamis – Penggunaan tulisan Jawi tidak sewajarnya dipolitikkan kerana ianya bukanlah melibatkan ayat al-Quran yang hanya boleh digunakan oleh orang Islam sahaja.

Sebaliknya, penggunaan tulisan itu perlu dilihat daripada perspektif estetika dan falsafah, bukan agama Islam semata-mata.

Presiden Briged Negaraku, Khairul Nizam Mohd Sopery berkata, tulisan Jawi bukanlah hanya untuk orang Melayu Islam sahaja, sebaliknya universal dan sebagai alat perhubungan umum bagi semua lapisan masyarakat sebelum merdeka.

“Kita perlu pandai membezakan tiga perkara penting iaitu tulisan Jawi, bahasa Melayu dan agama Islam.

“Tulisan Jawi merupakan warisan negara yang tiada tolok bandingannya,” katanya kepada Ismaweb.net, hari ini.

Khairul Nizam turut mempersoalkan kenapa perkara berkenaan menjadi isu hari ini, sedangkan masyarakat terdahulu secara terbuka menerima walaupun bukan beragama Islam.

“Kalau kita lihat orang-orang lama walaupun bukan Islam mereka boleh membaca dan mahir dalam tulisan Jawi tapi kita hari ini menjadi masalah.

“Ini sengaja diwujudkan, sepatutnya tidak perlu tegangkan hubungan kaum yang sedia renggang ini.

“Tidak perlu dipolitikkan dalam penggunaan Jawi, sepatutnya kita semua bangga dapat menambahkan lagi kebolehan dan keunikan yang ada dalam negara kita yang memiliki kepelbagaian,” ujarnya.

Katanya, tindakan DAP menolak tulisan Jawi dalam sistem pendidikan adalah perbuatan yang tidak profesional.

Malah, boleh disifatkan sebagai tindakan biadap yang tidak menghormati kedaulatan negara ini.


Hamas berjaya musnahkan 136 perisai milik Zionis

GAZA, 25 Rabiulakhir 1445H, Khamis – Gerakan Perjuangan Islam Palestin (Hamas) mendedahkan berjaya memusnahkan 136 buah perisai rejim pengganas Israel sejak operasi darat dimulakan di wilayah terkepung Gaza.

Jurucakap Hamas, Abu Ubaidah dalam ucapan menerusi Al-Aqsa TV memaklumkan, pihaknya telah memusnahkan kenderaan milik Zionis itu sama ada secara sepenuhnya atau sebahagiannya sejak perang 7 Oktober lalu.

“Zionis telah menghalang pembebasan tahanan asing kami dengan mempergiatkan serangan udara dan melakukan pembunuhan beramai-ramai,” katanya.

Mengenai kemungkinan berlaku pertukaran tahanan, Abu Ubaidah menjelaskan, pendekatan perjanjian untuk menukar tahanan sama ada secara keseluruhan atau berkumpulan akan dilakukan secara berperingkat.

“Palestin mempunyai tahanan wanita, warga emas dan mereka yang kurang sihat di penjara pendudukan, sama seperti mereka mempunyai tahanan daripada kategori yang sama,” katanya.

Ketika Operasi Taufan Al-Aqsa pada 7 Oktober lalu, Hamas berjaya menawan kira-kira 242 warganegara Israel untuk pertukaran sebagai balasan kepada kira-kira 6,000 tahanan Palestin yang ditahan di penjara negara haram, Israel.

Dalam protes berkenaan, keluarga telah menuntut pemulangan semula tahanan selain menyuarakan kemarahan kepada kerajaan Perdana Menteri Benjamin Netanyahu. -Agensi


Turki teruskan pendidikan jarak jauh sehingga tahun depan

ANKARA, 3 Rabiulawal 1442H, Khamis – Turki akan meneruskan sistem pendidikan jarak jauh mulai 20 November hingga 4 Januari tahun depan, kata Menteri Pendidikan negara itu, Ziya Selcuk, semalam.

Setelah keputusan negara untuk melaksanakan perintah berkurung, Selcuk membuat pernyataan yang memperincikan pelaksanaan pendidikan jarak jauh sesuai dengan keputusan yang diambil dalam mesyuarat Kabinet Presiden pada hari Selasa.

Selcuk menyatakan bahawa tidak akan ada peperiksaan secara langsung sehingga 31 Disember.

Kenyataan itu mengatakan bahawa tidak ada pendidikan secara langsung yang akan diberikan di prasekolah, tadika, sekolah rendah, sekolah menengah, sekolah menengah, sekolah pendidikan khas, kursus terapan di sekolah menengah vokasional dan kursus pendidikan khas.

Selain itu, Selcuk menekankan bahawa pendidikan jarak jauh akan diteruskan melalui saluran Rangkaian Maklumat Pendidikan (EBA) dan siaran langsung TRT penyiar nasional.

Beliau menyatakan bahawa 812 guru yang bekerja di 112 bidang yang berbeza menyampaikan 1,653 pelajaran video dalam platform EBA untuk 18 juta pelajar di tadika, sekolah rendah, sekolah menengah dan sekolah menengah.

Katanya, siaran kuliah akan terus ditayangkan di skrin tiga kali sehari untuk membolehkan pelajar mengikuti pelajaran yang mereka terlepas.

Selcuk mengingatkan bahawa 60,000 komputer tablet yang dikirim oleh institusi dan organisasi awam, pentadbiran tempatan, organisasi sektor swasta dan inisiatif sivil akan disampaikan kepada pelajar selaras dengan strategi pengedaran berdasarkan keperluan.

“Proses pemerolehan 500,000 komputer tablet sudah selesai dan kami akan menyerahkannya kepada pelajar kami pada akhir tahun ini. Kami akan menyerahkan 30,000 tablet kepada pelajar kami dalam masa 10 hari ini,” kata Selcuk.

Turki mula menyiarkan pembelajaran sekolah pada 23 Mac sebagai langkah-langkah melaksanakan pendidikan jarak jauh untuk mencegah penyebaran virus.

Negara itu mencatatkan 4,215 kes baharu COVID-19 pada hari Rabu, dengan jumlah keseluruhan jangkitan kini berjumlah 425,628 pesakit.

Sebanyak 2,592 pesakit juga dilaporkan pulih, semalam menjadikan jumlahnya menjadi 361,655, sementara jumlah kematian meningkat 116 orang hingga mencapai 11,820 orang. – Agensi


95,000 pelajar sekolah menengah di Terengganu layak vaksin

MARANG, 27 Muharram 1443H, Ahad – Kira-kira 95,000 pelajar sekolah menengah berusia antara 13 hingga 17 tahun di Terengganu layak menerima vaksinasi COVID-19 sebagai persediaan menjelang pembukaan sesi persekolahan tidak lama lagi.

Pengarah Kesihatan negeri, Datuk Dr Kasemani Embong berkata, program vaksinasi itu akan dilaksanakan selepas menerima garis panduan pelaksanaan imunisasi kepada pelajar.

“Apabila kita mendapat garis panduan pelaksanaannya, insya-Allah, program vaksinasi akan dimulakan kerana kita mempunyai kemampuan dari segi kapasiti, lokasi dan sumber manusia, bagaimanapun ia bergantung kepada bekalan vaksin.

“Kita berusaha agar semua kumpulan pelajar berusia antara 13 hingga 17 tahun itu dapat divaksin,” katanya seperti dilapor media tempatan hari ini.

Dalam pada itu, Kasemani berkata, 86 peratus daripada 808,400 rakyat negeri ini yang layak divaksin sudah menerima suntikan pertama.

Jumlah itu menjadikan baki penduduk yang masih belum divaksin seramai 122,436 orang dengan Dungun merekodkan angka paling ramai iaitu 37,843 orang.

Beliau berkata, pihaknya kini giat meningkatkan jumlah penerima vaksin COVID-19 terutama di daerah berkenaan yang masih rendah dengan membuka PPV integrasi di samping meneruskan program ‘outreach’ secara berkala.

Katanya, inisiatif itu sedikit sebanyak membuahkan hasil termasuk menerusi program Program Mobilisasi Vaksin Komuniti (Movac) yang dianjurkan setiap hari, selama dua minggu.

“Jadi, kita galakkan lebih ramai hadir ke mana-mana PPV sama ada secara temu janji atau terus bagi mendapatkan suntikan vaksin COVID-19 bagi memastikan kita berjaya mencapai imuniti kelompok bulan depan,” katanya.


KPDN Perak terima 31 aduan berkaitan gula sejak Januari

IPOH, 24 Zulkaedah 1444H, Selasa – Kementerian Perdagangan Dalam Negeri dan Kos Sara Hidup (KPDN) cawangan Perak menerima 31 aduan berkaitan bekalan gula sejak Januari lepas hingga hari ini menerusi Op Manis yang dilaksanakan di seluruh negeri.

Pengarahnya, Datuk Kamalludin Ismail berkata, 240 pemeriksaan di seluruh negeri dijalankan sepanjang tempoh itu dan antara daerah yang mencatat aduan yang tertinggi berkaitan bekalan gula adalah daerah Manjung, Taiping dan Gerik.

Beliau berkata dua kes dikesan iaitu satu kes melibatkan kesalahan tanda harga di sebuah kedai runcit di Parit Buntar, yang mengakibatkan pemilik premis dikenakan kompaun RM200, manakala satu lagi kes berkaitan kesalahan tidak menyelenggara buku stok di Kuala Kangsar, dan kes masih dalam siasatan.

“KPDN Perak juga telah mengadakan libat urus dan memastikan 121 Pemborong Terpilih Daerah dan 295 Peruncit Terpilih Daerah mempunyai bekalan stok barang kawalan seperti gula, minyak masak dan tepung yang mencukupi di setiap daerah.

“Berdasarkan pemantauan dan pemeriksaan yang dijalankan oleh 176 Pegawai Penguat Kuasa dan 70 Pegawai Pemantau Harga ke atas premis perniagaan seperti pasar, kedai runcit dan pasaraya mendapati bekalan barang keperluan adalah mudah diperolehi dan mencukupi,” katanya pada sidang media pada Program Pelupusan Ekshibit Perdana KPDN Perak di sini, hari ini.

Sementara itu Kamalludin berkata pihaknya telah melupuskan 2,845 unit barangan seperti kasut wanita, kasut kanak-kanak, pelekat jenama dan plastik beg yang menggunakan cap dagangan berdaftar yang dipakaikan dengan salah bernilai RM87,979 hari ini.

“Barangan ini adalah hasil tindakan operasi yang dijalankan oleh KPDN Perak yang membanteras pengedaran dan penjualan barang tiruan di sebuah pusat beli belah di Jalan Sultan Abdul Jalil di sini pada 16 Jun tahun lepas,” katanya.

Beliau nilai pelupusan terkumpul sejak Januari sehingga kini adalah RM1,369,061.79 melibatkan 45 kes pelupusan barangan seperti kenderaan, pakaian, baja dan komputer.

“Untuk rekod, data pelupusan ekshibit sepanjang tahun lepas berjumlah RM1,164,324.35 melibatkan 79 kes seperti kenderaan, pakaian, minyak diesel, gas petroleum cecair (LPG) dan alat ganti kenderaan,” katanya. -Bernama


India longgar peraturan kuarantin untuk pengembara asing

NEW DELHI, 14 Rabiulawal 1443H, Khamis – Kerajaan India memutuskan untuk melonggarkan peraturan kuarantin kepada penumpang antarabangsa yang tiba dari negara-negara tertentu, lapor Agensi Berita Xinhua.

Kementerian Kesihatan India pada Rabu mengeluarkan satu garis panduan baharu mengenai kuarantin untuk pelancong antarabangsa dari negara yang mempunyai perjanjian dengan India berhubung pengiktirafan bersama sijil vaksinasi yang diakui di peringkat antarabangsa atau oleh Pertubuhan Kesihatan Sedunia (WHO).

Peraturan baharu itu berkuat kuasa mulai 25 Oktober, warga asing dari negara tertentu yang tiba di India hanya perlu memantau sendiri kesihatan diri selama 14 hari selepas ketibaan.

Mereka juga perlu menjalani ujian COVID-19 RT-PCR dalam tempoh 72 jam sebelum melakukan perjalanan dan laporan negatif itu perlu diserahkan semasa ketibaan.

India telah menandatangani perjanjian untuk saling mengiktiraf vaksin COVID-19 dengan 11 negara iaitu Britain, Perancis, Jerman, Nepal, Belarus, Lubnan, Armenia, Ukraine, Belgium, Hungary dan Serbia.

Menurut garis panduan baharu itu, ada negara yang tidak mempunyai perjanjian dengan India, tetapi mengecualikan warga India yang lengkap vaksinasi COVID-19. Atas dasar timbal balik, pelancong dari semua negara yang memberikan kemudahan kepada warga India tidak perlu menjalani kuarantin akan diberikan beberapa kelonggaran semasa ketibaan.

“Sekiranya ada penumpang melaporkan gejala COVID-19 semasa penerbangan, penumpang itu harus diasingkan mengikut protokol,” menurut garis panduan itu.

Pengembara antarabangsa yang tiba melalui pelabuhan laut atau darat turut tertakluk kepada protokol yang sama. – Bernama


Bekas pegawai polis didapati bersalah bunuh George Floyd

WASHINGTON, 9 Ramadan 1442H, Rabu – Juri Amerika Syarikat (AS) mendapati bekas pegawai polis Minneapolis, Derek Chauvin bersalah atas pembunuhan George Floyd pada Mei 2020.

Keputusan dibacakan di Mahkamah Hennepin County pada hari Selasa oleh Hakim Peter Cahill selepas 12 juri membuat keputusan yang mengambil masa 10 jam.

Chauvin didapati bersalah atas ketiga-tiga tuduhan jenayah yang dihadapinya.

Dia menghadapi hukuman penjara hingga 40 tahun untuk pembunuhan tahap kedua, penjara hingga 25 tahun untuk pembunuhan tahap ketiga dan penjara hingga 10 tahun untuk tuduhan menyebabkan kematian.

Chauvin adalah pegawai polis kulit putih pertama yang disabitkan kesalahan kerana membunuh lelaki kulit hitam dalam sejarah Minnesota.

Orang ramai yang berkumpul di Minneapolis bersorak ketika keputusan dibaca, lapor Al Jazeera.

Sementara itu, Majlis Hubungan Amerika-Islam (CAIR) Minnesota turut memberi reaksi terhadap keputusan perbicaraan itu.

“Walaupun keputusan hari ini menggembirakan, itu tidak mengurangkan tekanan untuk kita terus memerangi keganasan polis di kalangan masyarakat kita,” kata, pengarah eksekutif CAIR Minnesota, Jaylani Hussein.

“George Floyd mendapat keadilan hari ini di ruang sidang itu, sekarang kita harus terus menegakkan keadilan untuk semua orang, di mana saja, di badan perundangan, di mana kita berjuang untuk meluluskan rang undang-undang untuk meningkatkan pengawasan polis dan mengakhiri kekebalan yang pihak berkuasa, di kalangan masyarakat kita sendiri,” katanya. – Agensi


Ahli Dewan Negara harus dilantik dari golongan ilmuwan, tokoh NGO, ulama tidak berpartisan

BANGI, 22 Syaaban 1442H, Ahad – Keahlian Dewan Negara seharusnya dilantik dari kalangan ilmuwan, pemimpin NGO, individu dihormati masyarakat, pemimpin berwibawa dan beragama serta mereka yang tidak terlibat dalam politik kepartian termasuklah alim ulama.

Dengan cara itu undang-undang yang digarap dapat dinilai dari pelbagai aspek tidak hanya berteraskan kepada kaca mata politik semata-mata.

Presiden Persatuan Peguam-Peguam Muslim Malaysia, Datuk Zainul Rijal Abu Bakar berkata, peranan alim ulama tidak harus dikesampingkan kerana mereka yang akan menasihati umara agar tidak tergelincir dari landasan sebenar iaitu hukum syarak.

Berikutan itu, di setiap negeri terdapat peruntukan menyatakan Majlis Agama Islam hendaklah membantu dan menasihati Sultan berkenaan dengan semua perkara berhubungan dengan agama Islam.

Manakala, mufti hendaklah membantu dan menasihati Sultan dengan semua perkara hukum syarak dan pentadbiran keadilan dalam Islam pula dilaksanakan oleh Mahkamah Syariah.

Zainul Rijal berkata, jelaslah peranan alim ulama sangat penting dalam segala aspek berkaitan agama Islam itu sendiri sama ada di peringkat negeri atau Persekutuan.

Katanya, di peringkat legislatif Persekutuan, sudah pasti ramai tahu terdapat dua dewan yang menguruskan penggubalan undang-undang iaitu Dewan Rakyat dan Dewan Negara. Di peringkat negeri pula terdapat Dewan Undangan Negeri dan Dewan Diraja.

“Keanggotaan dewan ini berbeza iaitu dalam kalangan yang dipilih berdasarkan populariti undi dan dilantik berdasarkan status penghormatan dalam masyarakat keilmuan dan jasa seseorang.

“Namun, sejak akhir-akhir ini kedua-dua dewan di peringkat Persekutuan dimonopoli oleh individu daripada kalangan parti siasah sahaja.

“Ia menjadi wadah bagi meletakkan politikus yang tidak bertanding pada pilihan raya atau mereka yang tewas pada pilihan raya,” katanya dalam kenyataan.

Dalam merealisasikan kerjasama antara ulama dan umara, Zainul Rijal menyarankan peranan yang lebih besar diberikan kepada para ulama agar dapat memberikan sumbangan penting kepada negara.

Bagaimanapun beliau mengingatkan, ulama juga perlu berprinsip melihat sesuatu perkara itu berdasarkan waqi’ yang ada di dalam negara dan tidak terikat sepenuhnya dengan pandangan ulama silam secara total.

“Bukanlah saya mengatakan ulama silam silap di dalam takulan mereka mengenai suatu hukum tetapi mungkin pandangan mereka sesuai di zaman mereka kerana perubahan persekitaran kita ini menuntuk perubahan hukum itu sendiri bagi masyarakat hari ini.

“Peranan ulama dan umara perlu dilaksanakan sebaiknya bagi memimpin rakyat ke arah lebih cemerlang. Umara memimpin ulama memastikan keutuhan akidah terpelihara di dalam pimpinan tersebut.

“Pertautan tiga elemen penting sesebuah negara iaitu ulama, umara dan rakyat itu sendiri sangat penting bagi kesejahteraan negara. Sekiranya ulama dan umara bergandingan maka rakyat juga yang akan menikmati kecemerlangan negara,” katanya.


9,167 kes positif COVID-19 berjaya dikesan melalui MySejahtera

KUALA LUMPUR, 3 Rabiulakhir 1442H, Khamis – Penggunaan aplikasi MySejahtera menunjukkan keberkesanan apabila berjaya merekodkan sejumlah 9,167 kes positif COVID-19 sejak dilancarkan pada 20 April lepas sehingga semalam, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, aplikasi bagi membantu pengurusan pandemik COVID-19 itu telah banyak membantu Kementerian Kesihatan (KKM) dalam mengesan kes-kes positif COVID-19 melalui kaedah penilaian kesihatan kendiri dan pengesanan kontak rapat.

“Sehingga semalam, sebanyak 1,561 kes telah berjaya dikesan dan disahkan positif COVID-19 dengan menggunakan kaedah penilaian kesihatan kendiri.

“Sementara itu, bagi tempoh yang sama sebanyak 7,606 kes telah dikesan positif melalui kaedah pengesanan kontak menggunakan MySejahtera,” katanya dalam kenyataan media mengenai perkembangan COVID-19 di sini, hari ini.

Dr Noor Hisham berkata, sejak dilancarkan, aplikasi itu mendapat sambutan amat menggalakkan daripada semua lapisan masyarakat dan setakat semalam, ia berjaya mencapai 23,953,970 pengguna dan tanggungan berdaftar serta 1,058,853 premis perniagaan berdaftar. – Bernama


Pergolakan Sudan: Angka korban terus meningkat hampir 300

GENEVA, 28 Ramadan 1444H, Khamis – Angka kematian akibat konflik yang berlaku antara Angkatan Tentera Sudan dan pasukan separa tentera Rapid Support Forces (RSF) di Sudan terus meningkat sehingga hampir 300 orang.

Ketua Pengarah Pertubuhan Kesihatan Sedunia (WHO), Tedros Adhanom berkata, hampir 300 korban nyawa berlaku setakat ini, manakala lebih 3,000 yang lain cedera.

Beliau mengecam sekeras-kerasnya insiden ini terutama serangan terhadap orang awam dan pusat penjagaan kesihatan.

Katanya, kekurangan akses selamat, bekalan elektrik, makanan, air, kakitangan dan bekalan perubatan menjadikan ianya sukar untuk pusat kesihatan berfungsi ketika beribu-ribu yang cedera memerlukan rawatan segera.

Tedros mengulangi gesaan supaya semua pihak mematuhi seruan kemanusiaan, supaya mereka yang terperangkap dalam pertempuran mendapatkan perlindungan.

Orang awam akan dapat mengakses makanan, air dan ubat-ubatan sekali gus pesakit boleh mendapatkan penjagaan kesihatan yang baik.

“Keamanan adalah satu-satunya penyelesaian,” tambahnya.

Pertempuran bergolak untuk hari kelima antara tentera Sudan dan pejuang RSF di ibu negara Khartoum serta kawasan sekitarnya.

Walaupun RSF menuduh tentera menyerang pasukannya di selatan Khartoum dengan senjata ringan dan berat, tentera mendakwa, pasukan separa tentera menyebarkan pembohongan dan mengisytiharkan kumpulan tersebut sebagai pemberontak.-Agensi


Public Bank, CIMB tangguh caj pembayaran QR DuitNow

KUALA LUMPUR, 13 Rabiulawal 1445H, Jumaat – Beberapa institusi kewangan, termasuk Public Bank dan CIMB, mengumumkan penepian atau ‘waiver’ kadar diskaun pedagang (MDR) untuk vendor yang menerima pembayaran melalui platform kod QR DuitNow.

CIMB telah memutuskan untuk menangguhkan MDR sehingga akhir tahun, manakala Public Bank akan mengekalkan penepian sehingga diberitahu kelak.

Public Bank telah memaklumkan di laman webnya bahawa ia akan mengetepikan fi berikut untuk penerimaan pembayaran QR, berkuat kuasa dari 1 Oktober sehingga notis selanjutnya.

Pihaknya berkata, peniaga akan menikmati pengecualian yuran untuk kategori seperti penerimaan pembayaran melalui Akaun Semasa dan Simpanan, e-dompet, dan Yuran Penyelenggaraan dan Yuran Penyepaduan API di bawah Rancangan Perusahaan bank.

Urus niaga kad kredit di bawah Pelan Perusahaan akan dikenakan caj sebanyak 0.25%.

Perkhidmatan QR DuitNow membolehkan pemindahan wang antara bank dan entiti bukan bank dengan mengimbas kod QR.

Ia ditubuhkan oleh Payments Network Malaysia Sdn Bhd (PayNet) di bawah Rangka Kerja Pemindahan Kredit Boleh Dikendali Bank Negara.

Semalam, Paynet mengesahkan bahawa vendor akan dikenakan yuran transaksi untuk pembayaran yang diterima melalui platform kod DuitNow QR tetapi terdapat beberapa kekeliruan yang perlu dijelaskan.

“Kebimbangan dibangkitkan mengenai kesan yuran yang bakal dikenakan ke atas peniaga dan impak kepada harga barangan dan perkhidmatan boleh difahami.

“Bagaimanapun, dua jenis e-pembayaran yang berbeza telah disifatkan oleh media sebagai sama, iaitu kadar diskaun pedagang (MDR) dan yuran 50 sen untuk transaksi melebihi RM5,000.

“Liputan tersebut telah secara tidak tepat menggambarkan dua jenis e-pembayaran yang berbeza sebagai satu yang sama,” katanya.

PayNet berkata demikian sebagai mengulas mengenai laporan media tentang sebuah institusi perbankan tempatan yang memaklumkan pelanggannya mengenai pengenaan yuran transaksi untuk pembayaran DuitNow QR dan transaksi yang dibuat dengan kad kredit berkuat kuasa 1 November 2023 dan beberapa bank kononnya tidak tahu menahu perkara ini.


Pakistan tutup semula lintasan Afghanistan-Pakistan

PESHAWAR, 4 Syaaban 1444H, Sabtu – Pakistan menutup semula lintasan dengan sempadan utama Afghanistan hanya beberapa jam selepas dibuka semula Khamis lalu.

Isu lintasan yang merupakan laluan perdagangan utama antara Afghanistan dan Pakistan telah mencetuskan ketegangan yang meningkat.

Ahad lalu, Afghanistan menutup lintasan berkenaan selepas mendakwa Islamabad tidak mematuhi perjanjian dengan Kabul untuk membenarkan pesakit dari Afghanistan melintas ke Pakistan tanpa dokumen perjalanan bagi mendapatkan rawatan.

Keesokan harinya, tentera Afghanistan dan pengawal sempadan berbalas tembakan sehingga mengakibatkan tentera Pakistan cedera.

Sementara pada Rabu lalu, Menteri Pertahanan Pakistan, Khawaja Mohammad Asif dan pegawainya, bertemu dengan pegawai kanan Taliban bagi membincangkan isu sempadan.

Laluan Torkham akhirnya dibuka semula pada Khamis oleh tentera Afghanistan dan membenarkan ribuan trak yang menunggu sejak beberapa hari di pintu sempadan – kebanyakannya menghantar keperluan asas seperti sayur-sayuran, buah-buahan dan makanan asas lain – untuk melintas laluan berkenaan.

Kedutaan Afghanistan di Pakistan menerusi kenyataan di laman Twitter memaklumkan, pembukaan semula lintasan tersebut memberi peluang kepada pemandu apabila kenderaan mereka boleh melalui di sepanjang Khyber Pass.

Bagaimanapun, Pengarah Dewan Perniagaan dan Industri Afghanistan-Pakistan, Ziaul Haq Sarhadi memaklumkan, lintasan berkenaan ditutup semula selepas beberapa jam kemudian dan penutupan lintasan disebabkan isu pentadbiran.

Pusat media di wilayah Nangarhar Afghanistan memaklumkan, lintasan sempadan Torkham ditutup oleh Pakistan selepas beberapa jam dibuka.

Bagi Pakistan, lintasan sempadan Torkham adalah laluan perdagangan ke negara-negara Asia Tengah.

Namun, Islamabad mendakwa Taliban Afghanistan menyediakan tempat perlindungan untuk militan Pakistan yang melakukan serangan sekali gus  menyebabkan peningkatan keganasan di Pakistan. – Agensi


Hanya kelicikan politik untuk kekalkan kuasa

DESAS desus telah kedengaran bahawa pilihan raya Presiden akan diadakan di Palestin. Sepatutnya pilihan raya telah diadakan tetapi ditangguhkan alasan keselamatan dan keamanan di Palestin.

Palestin tidak akan aman selagi mana Yahudi masih berada di bumi Palestin. Pilihan raya perlu diadakan segera setelah tertangguh. Populariti Abbas semakin menurun.

Beliau sudah tidak layak untuk mengetuai Palestin. Maka Abbas perlu mencari sesuatu isu yang boleh menjaga popularitinya di Palestin. Maka cara terbaik Abbas mesti menonjolkan perjuangannya untuk membentuk sebuah negara Palestin.

Lebih lebih lagi suasana rakyat Palestin yang terlalu mengharapkan sebuah negara untuk mereka. Abbas menjadikan isu ini untuk memulihkan populariti.

Teknik ini digunakan oleh sebahagian besar ahli politik untuk mengekalkan kuasa termasuk Malaysia. Mereka akan mencari isu utama yang disuarakan oleh rakyat.

Dengan isu tersebut, mereka akan mendakwa bahawa perjuangan mereka untuk bangsa dan agama. Abbas menggunakan isu penubuhan negara Palestin untuk menjaga populariti.

Sudah lama beliau berada di tampuk kuasa tetapi tidak berani bertegas dengan Yahudi. Apakah kali ini Abbas sudah insaf.

Perhatikan sejarah perjuangan Abbas dan hubungan baik dengan Yahudi. Bukan mudah untuk berubah. Ini hanya tipu helah Abbas untuk mengekalkan kuasa. Bila berkuasa ianya akan kembali seperti perjuangannnya sebelum ini.

Ustaz Sharipudin Abdul Kadir
Ketua Perhubungan ISMA Kelantan


Isu UMNO-DAP bukan soal minta maaf tapi perjuangan

BANGI, 19 Zulkadah 1444H, Khamis – Ketua Pemuda UMNO, Dr Muhamad Akmal Saleh dilihat masih mentah mengenai sejarah dan perjuangan parti itu, apabila hanya mendesak DAP memohon maaf terhadap segala tohmahan yang dilemparkan kepada UMNO selama ini.

Prof Dr Ridhuan Tee Abdullah berkata, isu utama UMNO dan DAP bukan mengenai minta maaf sebaliknya perjuangan mereka.

“Apabila pimpinan Ketua Pemuda UMNO mahu DAP membuat permohonan maaf secara terbuka atas ‘dosa-dosa’ yang dilakukan terhadap orang Melayu dan Islam, saya hanya menggelengkan kepala.

“Isu UMNO-DAP bukan soal minta DAP minta maaf, lebih besar daripadanya adalah soal perjuangan.

“Perjuangan UMNO dan DAP ternyata jauh bertentangan. UMNO mahukan hak Melayu Islam dipelihara atau diberikan keistimewaan, sedangkan ultra kiasu DAP memperjuangkan Malaysian Malaysia, sama rata sama rasa,” katanya dalam kenyataan, hari ini.

Rentetan itu, Prof Ridhuan Tee menasihatkan Pemuda UMNO ‘membaca’ sejarah dan perlembagaan serta perjuangan nenek moyang mereka ketika bersama UMNO.

“Ini soal perjuangan. Bukan soal minta maaf. Minta maaf, boleh dibuat bila-bila masa, kemudian minta maaf lagi. Inilah budaya politik hari ini.

“Masalah Melayu atau ahli UMNO dengan DAP adalah isu perjuangan. Sama juga ketika PAS bersama DAP dalam Pakatan Rakyat, isunya soal perjuangan. Sebab itu, PAS terpaksa membuat keputusan, meninggalkan parti ultra kiasu ini.

“Kenyataan ultra kiasu, mengenai Melayu dan Islam amat melukakan hati, terutama Melayu UMNO. Luka ini masih berdarah dan bernanah, sukar untuk disembuhkan dalam sekelip mata, meskipun pimpinan UMNO boleh memadamkan begitu sahaja,” katanya.

Beliau turut menyarankan sekiranya perjuangan UMNO yang mahu memartabatkan Islam dan Melayu, parti-parti yang mirip untuk didekati ialah PAS mahupun Bersatu.

“Kenapa PAS boleh bersama Bersatu sehingga ke hari ini? Begitu juga Proklamasi Melayu pimpinan Tun Dr Mahathir?

“Jawapan mudah, perjuangan yang mirip sama, saling tidak bertentangan, mahu memartabatkan Melayu dan Islam. Tetapi bukan bersama DAP dan PKR, kerana satu perjuangkan Malaysian Malaysia, satu lagi parti memperjuangkan liberalisme.

“Jika UMNO mahu lama bersama DAP dan PKR, minta mereka pinda buang jauh-jauh perjuangan Malaysian Malaysia dan perjuangan liberalnya. Itu sahaja resepi untuk UMNO berkahwin lama dengan DAP dan PKR. Jika tidak, kita tunggu dan lihat,” katanya.


Bolehkah jamin TH ‘bersih’ salah laku jika dikawal BNM?

BANGI, 13 Zulhijjah 1442H, Jumaat –  Apakah Lembaga Tabung Haji (TH) tidak mampu melaksanakan urus tadbir korporat sehingga perlu diletakkan di bawah seliaan Bank Negara Malaysia (BNM)?

Walhal, institusi kewangan Islam itu mempunyai Ahli Lembaga Pengarah dan dipantau Jabatan Audit negara setiap tahun, kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya.

Justeru, beliau berkata, struktur semasa TH ketika ini sudah mencukupi tanpa perlu diletakkan di bawah seliaan BNM mengikut Akta Perkhidmatan Kewangan Islam 2013 (IFSA).

Katanya, PEMBELA sentiasa mengalu-alukan dan menyokong penuh sebarang penambahbaikan daripada kerajaan terhadap TH, termasuk penubuhan Suruhanjaya Siasatan Diraja (RCI).

“Tetapi, kita tidak setuju kenapa bila mahu menambah baik urus tadbir korporat TH mesti diletakkan di bawah BNM yang tertakluk IFSA.

“Kenapa tidak TH sendiri yang memperkemaskan struktur yang ada di dalamnya? Kalau tidak bagus boleh ditambah baik,” katanya dalam satu video ucapan di Facebook PEMBELA, hari ini.

Haji Aminuddin berkata, TH boleh memanggil penasihat untuk menambah baik prosedur operasi standard (SOP) dan kapasiti Ahli Lembaga Pengarah sekiranya struktur sedia ada tidak mampu mengekalkan urus tadbir korporat.

“Saya difahamkan antara sebabnya adalah kerana banyak campur tangan politik sebelum ini menyebabkan dana TH dilabur dan hilang begitu sahaja.

“Bagi saya perkara itu boleh diperbaiki dengan mengubah sahaja akta Tabung Haji dan tetapkan bahawa tidak ada orang politik dibenarkan campur tangan jika itu menjadi isu.

“Ini bermakna, kerangka penambahbaikan ‘corporate governance’ boleh dibuat di dalam struktur TH tanpa perlu memindahkannya kepada BNM,” katanya.

Pada masa sama, beliau turut mempersoalkan jaminan daripada Menteri Kewangan sekiranya keputusan meletakkan TH di bawah BNM akan menjadikan badan itu mempunyai urus tadbir korporat yang bagus tanpa sebarang salah laku.

“Jangan ingat rakyat lupa apa yang berlaku, kes menyebabkan kerajaan (sebelum ini) jatuh iaitu SRC dan 1MDB. Berapa bank yang terlibat sehingga bank disaman.

“Itu di bawah seliaan BNM, sebuah bank besar juga berlaku masalah ‘corporate governance’. Adakah ‘corporate gorvenance’ BNM sendiri baik? Kita perlu ingat, tak semestinya berada bawah BNM, ‘corporate governance itu bagus,” katanya.

Sebelum ini, Kementerian Kewangan mengumumkan TH akan dikawal selia oleh BNM.

Kementerian dalam kenyataan berkata, Jemaah Menteri bersetuju dengan penyenaraian TH sebagai institusi kewangan Islam di bawah Seksyen 223 Akta Perkhidmatan Kewangan Islam.


Solat berjemaah tanpa penjarakan fizikal di Kedah mulai 1 April

ALOR SETAR, 24 Syaaban 1443H, Ahad – Semua masjid dan surau di Kedah dibenarkan menganjurkan solat berjemaah sama ada solat fardu, solat Jumaat dan solat sunat tanpa penjarakan fizikal atau saf dirapatkan mulai 1 April ini.

Pengarah Jabatan Hal Ehwal Agama Islam Negeri Kedah (JHEAIK), Datuk Mohd Yusri Md Daud berkata, kebenaran itu adalah selaras dengan fasa peralihan ke endemik yang akan berkuat kuasa di seluruh negara pada tarikh tersebut dan setelah mendapat perkenan Sultan Kedah, Sultan Sallehuddin Sultan Badlishah.

“Bagaimanapun, bagi aktiviti selain solat berjemaah penjarakan fizikal masih diwajibkan. Khutbah, ceramah, kuliah dan kelas pengajian di masjid atau surau dilaksanakan dengan pematuhan prosedur operasi standard (SOP) dalam tempoh yang bersesuaian dengan penjarakan fizikal sekurang-kurangnya satu meter.

“Jamuan makan, gotong-royong dan kenduri dibenarkan dengan penjarakan fizikal sekurang-kurang satu meter. Wirid dan doa selepas solat dilaksanakan secara ringkas dan bersesuaian,” katanya dalam kenyataan di sini hari ini.

Beliau berkata, pelaksanaan aktiviti keagamaan di masjid dan surau pada bulan Ramadan juga perlu mengikuti SOP yang sama.

Katanya, solat berjemaah bagi solat sunat tarawih, tahajud, witir dan lain-lain boleh dilaksanakan tanpa penjarakan fizikal atau saf dirapatkan mengikut kapasiti masjid atau surau.

Mohd Yusri berkata, aktiviti bukan solat pada bulan Ramadan termasuk majlis berbuka puasa, sahur dan moreh pula perlu dijalankan dengan penjarakan fizikal sekurang-kurangnya satu meter dan makanan digalakkan disediakan secara berbungkus.

Katanya, jemaah juga masih dikehendaki mematuhi SOP seperti pemakaian pelitup muka sepanjang berada di premis, mendaftar kehadiran menggunakan aplikasi MySejahtera, telah menerima suntikan vaksin yang lengkap serta digalakkan membawa sejadah sendiri.

“Jemaah juga dilarang berkumpul di dalam kawasan masjid dan surau selepas solat seperti bersembang, melepak dan seumpamanya, tidur di dalam masjid atau surau dan bersalaman atau berpelukan sesama jemaah,” katanya. – Bernama


BERJASA turun padang bantu mangsa banjir kilat di Seremban

SEREMBAN, 18 Rabiulawal 1442H, Rabu – Barisan Jemaah Islamiah Se-Malaysia (BERJASA) menawarkan khidmat bantuan peringkat komuniti bagi membantu mangsa bencana banjir kilat di Seremban, hari ini.

Pengerusi Jawatankuasa BERJASA Negeri Sembilan, Haji Zamani Ibrahim berkata, seramai lebih 10 ahli BERJASA terdiri daripada kalangan anak muda turun padang membantu membersihkan rumah mangsa terjejas di Kampung Baru Blok C, Ampangan di sini.

Setakat tengah hari tadi, kerja-kerja pembersihan membabitkan empat buah rumah telah selesai dan akan meneruskan bakinya petang ini sehingga esok.

“Sebanyak 40 buah rumah yang terjejas di sekitar kampung ini, dan BERJASA menjangkakan semua kerja pembersihan selesai sehingga esok.

“Selain bantuan tenaga, kita juga memberikan sumbangan berbentuk wang ringgit kepada mangsa terlibat,” katanya kepada Ismaweb.net, hari ini.

Haji Zamani berkata, kes banjir kilat di kawasan itu bukanlah kali pertama berlaku memandangkan ianya berhampiran dengan sungai.

“Bagaimanapun, ia dianggap banjir paling besar bagi penduduk berkenaan, kerana kejadian sebelumnya hanyalah pada paras buku lali sahaja.

“Tetapi, penduduk di sini memberitahu bahawa air yang mula naik sejak jam 1 pagi tadi, mencecah sehingga lima kaki,” katanya.

Serentak itu, BERJASA menggesa pihak kerajaan negeri menyiasat punca banjir kilat di daerah berkenaan, supaya ia tidak kembali berulang.

“Saya nampak perparitan tidak clear. Mungkin kerajaan perlu pastikan punca utama kerana penduduk di sini hampir dengan sungai.

“Maka, kerajaan perlu pastikan tiada benda yang menghalang laluan sungai itu,” katanya.

Terdahulu, sekurang-kurangnya sembilan kawasan di daerah Seremban dan Rantau dilanda banjir kilat susulan hujan lebat kira-kira tiga jam, bermula 12.30 tengah malam tadi.

Kawasan terbabit ialah Taman Happy dan Kampun Datuk Mansor di Rasah, Blok C Ampangan, Taman Bukit Chedang, Kampung Batu Tiga Mambau, Taman Angsamas dan Kampung Linsum, Kampung Kuala Sawah serta Siliau di Rantau.


MBJB henti penggunaan aset bagi kegunaan bermotif politik

BANGI, 15 Zulhijjah 1442H, Ahad – Majlis Bandaraya Johor Bahru (MBJB) menghentikan serta-merta segala penggunaan aset miliknya bagi kegunaan yang bermotifkan politik.

Ini kerana, pihaknya mengambil maklum berkaitan aduan yang disampaikan orang ramai berkaitan penggunaan aset milik MBJB dalam aktiviti berkaitan politik.

Bahagian Korporat dan Perhubungan Awam MBJB dalam satu kenyataan berkata, pihaknya tidak pernah membenarkan mana-mana pihak untuk menggunakan aset milik majlis dalam sebarang kegiatan berkaitan politik.

Katanya, ini termasuk menggunakan lambang parti politik pada aset MBJB atau lain-lain perkara berkaitan agenda atau kepentingan politik yang secara jelas bertentangan dengan dasar ditetapkan.

“Untuk makluman warga bandar raya, bantuan bakul makanan serta lain-lain bantuan yang disalurkan melalui barisan Ahli Majlis MBJB sebelum ini adalah merentasi sempadan pegangan politik, agama dan bangsa warga bandar raya,” katanya.

Terdahulu, tular di media sosial beberapa gambar memaparkan Timbalan Ketua UMNO Bahagian Johor Bahru, Datuk Yahya Jaafar menggunakan lori milik MBJB untuk menyampaikan bantuan barangan keperluan kepada golongan memerlukan dengan turut menunjukkan bendera Barisan Nasional (BN).

Yahya dilaporkan mengakui kesalahannya dan memberitahu sebab menggunakan lori berkenaan adalah kerana jumlah barangan yang disumbangkan adalah besar serta di luar kapasiti pasukannya.


MCA bakal jatuhkan kerajaan Melayu, Islam?

SEJAK Pilihan Raya Umum pertama (PRU-1) pada tahun 1955, parti MCA telah dianggap sebagai penyokong tegar kerajaan daripada Parti Perikatan dan Barisan Nasional (BN) dalam mendapatkan sokongan masyarakat Cina di seluruh Malaysia.

Baiknya orang Melayu, walaupun orang-orang Cina baru sahaja diberikan kerakyataan pada waktu itu, sudah boleh tubuhkan parti politik, bertanding dalam PRU dan menang atas undi-undi orang Melayu.

Malah, MCA diberi laluan untuk bertanding atas tiket Parti Perikatan yang mesti menang kerana kekuatan UMNO ketika itu.

Sejak dari itu, MCA telah memainkan peranan yang penting untuk mendapatkan sokongan masyarakat Cina buat BN sehinggalah pilihanraya ke-12, di mana kita menyaksikan gelombang besar-besaran orang Cina beralih kepada DAP.

Sejak daripada itu, mereka hanya bergantung pada kerusi majoriti ‘ihsan UMNO’ kepada MCA semata-mata kerana UMNO mahu ada ahli parlimen Cina untuk duduk di blok kerajaan.

Jumlah kerusi yang dimenangi oleh MCA sejak PRU-11:

Pada PRU 14, MCA sebenarnya sudah mati tetapi diberi nafas kembali oleh UMNO.

Ini kerana lebih 90 peratus daripada masyarakat Cina sudah menyokong DAP melalui Pakatan Harapan (PH) dan menolak MCA.

MCA yang memang sudah sekian lama terdesak mahu memenangi kembali hati pengundi Cina, mereka sanggup berbuat apa sahaja termasuklah ‘berperangai’ seperti DAP.

Ini dapat dilihat jelas melalui tindak tanduknya yang sentiasa berlumba-lumba dengan DAP dalam sesuatu isu.

Lihat sahaja isu Rang Undang-Undang (RUU) 355, tulisan Jawi, Sijil Peperiksaan Bersepadu(UEC), sekolah vernakular dan sebagainya.

Kita tidak lupa juga apabila MCA mahu keluar dari BN ketika UMNO sedang tersungkur dan lemah sejurus kalah teruk dalam PRU14.

Malah, ada khabar mengatakan bahawa MCA ada berbincang dengan MIC untuk menendang UMNO keluar daripada BN.

Senarai kerusi yang dimenangi oleh MCA pada PRU14 dan Pilihan Raya Kecil (PRK):

Mereka tiada rasa segan silu kerana UMNO pun dilihat tidak peduli, mungkin kerana mereka juga mahukan undi dan pengundi Melayu memang akan setia dengan UMNO tidak kira apa pun.

Ini dapat dilihat melalui perangai mereka ketika mahu melobi kerusi parlimen Tanjung Piai ketika suatu PRK pada 2019.

Walaupun UMNO mahu bertanding, tetapi MCA pula main ugut-ugut sampaikan ada yang mahu keluar parti beramai-ramai.

Malah, hangat juga diperkatakan bahawa jika MCA keluar dari BN, maka koalisi itu akan terbubar mengikut perlembangaan BN.

Akhirnya UMNO dan PAS terpaksa akur dan ‘tutup aib’ berkenaan dengan alasan “Muafakat Nasional tidak rasis”.

Namun, ‘pengorbanan’ masih tidak dihargai oleh MCA apabila kita dapat lihat pertelingkahan-pertelingkahan antara MCA dan UMNO di peringkat bahagian yang berebut kerusi, seperti yang dilaporkan oleh media.

Ditambah lagi dengan isu-isu selepas itu yang melibatkan isu sekolah vernakular, UEC dan terkini iaitu isu pencerobohan tanah di Raub, Pahang.

Dalam isu pencerobohan tanah kerajaan di Raub, Pahang, walaupun jelas terbukti ianya satu pelanggaran undang-undang, namun MCA telah bertindak secara luar biasa – apabila menyokong penceroboh-penceroboh tersebut sampaikan mereka perlu menubuhkan jawatankuasa khas di peringkat parti yang dianggotai sendiri oleh pimpinan mereka, termasuklah yang mempunyai jawatan Timbalan Menteri yang tiada kaitan pun.

Nampak betapa pentingnya isu ini kepada MCA, mungkin kerana mereka mahu terus melobi kerusi parlimen Raub, lebih-lebih lagi PRU sudah dekat. Sekali lagi, kerusi parlimen Raub yang majoriti pengundinya ialah orang Melayu tetapi menjadi ‘kerusi tradisi’ MCA selama ini.

Lebih mengecewakan, pimpinan UMNO dan PAS yang bersuara dalam isu ini tidak pernah pun menyentuh apa yang diusahakan oleh MCA ini.

Sudah terang-terang mereka ini mengambil ‘pintu belakang’ dengan melakukan rundingan-rundingan di belakang tabir walaupun Menteri Besar Pahang (UMNO) sudah muktamad tidak mahu berkompromi dengan penceroboh.

Ya, benar memang DAP juga bersungguh-sungguh membela para penceroboh tanah ini.

Tetapi pimpinan UMNO dan PAS kelihatan tidak jujur apabila hanya menuding jari pada DAP dan PH, bak kata pepatah ‘kuman seberang laut nampak, gajah di depan mata tak nampak’.

Trend ini sama sahaja dalam pelbagai isu, tidak kiralah RUU 355, UEC, sekolah vernakular, hudud, kempen BMF dan sebagainya.

Jika parti-parti Melayu ini jujur dalam memperjuangkan sesuatu isu ataupun agenda, mereka akan lawan siapa sahaja yang menghalangnya, termasuklah rakan satu gabungan politik itu sendiri.

Jika tidak, sebenarnya mereka ini hanya melepaskan batuk di tangga yang hanya dahagakan publisiti semata-mata. Sampai bila kita mahu begini?

Sekarang ini bukan sahaja orang Cina yang menolak MCA, tetapi orang Melayu sudah mula meluat dengan sikap MCA.

Mungkin kesannya tidak nampak dalam masa terdekat, malah dalam PRU akan datang, yakinlah satu hari nanti orang Melayu akan hilang sabar juga.

Lebih-lebih lagi sekarang ini maklumat sudah berada di hujung jari dan maklumat itu akan dapat terus diakses sampai bila-bila.

Sangatlah malang jika MCA terus dapat bertanding di sebahagian besar kerusi dalam pilihanraya akan datang.

Paling kurang mereka akan bertanding 39 kerusi parlimen dan 90 kerusi Dewan Undangan Negeri (DUN), sebagaimana jumlah mereka bertanding dalam PRU14 dahulu.

Dengan ketiadaan GERAKAN yang selama ini bertanding di sebahagian besar kawasan Cina, pasti bilangan kerusi yang bakal mereka tandingi akan meningkat.

Jumlah kerusi yang ditandingi oleh MCA sejak PRU-11:

Percayalah, MCA tidak akan menang satu pun kerusi majoriti Cina dan mereka akan hanya bergantung di kerusi majoriti Melayu yang ‘disedekahkan’ oleh UMNO kerana itulah talian hayat mereka.

Melihat perkembangan pada hari ini, ada kemungkinan juga wujudnya peratusan pengundi Melayu yang signifikan, yang akan menolak MCA dan sanggup mengundi calon Melayu PH semata-mata bencikan MCA, tidak turun mengundi atau mengundi pihak ketiga (third force) yang mampu menyebabkan BN terlepas kerusi tersebut.

Tidakkah UMNO dan PAS (Muafakat Nasional) fikir akan kemungkinan ini?

Bagi saya, eloklah Muafakat Nasional (UMNO dan PAS) muhasabah kembali apa yang saya perkatakan ini.

Jika MCA ini terus dimanjakan, mereka akan terus besar kepala dan timbulkan pelbagai masalah.

Mereka perlu tegas dengan MCA, jika mahu terus bersama, maka MCA perlu akur dan selari dengan kehendak orang Melayu dan fokus bertanding di kerusi majoriti Cina sahaja.

Jika tidak, apakah perlu kita gerakkan kempen ‘kerajaan Melayu-Islam tanpa DAP dan MCA’ pula?

Di mana kita pastikan MCA tidak menang satu kerusi pun di kawasan Melayu dan pada masa yang sama pastikan parti-parti Melayu mendapat majoriti untuk tubuh kerajaan.

Manakala DAP kekal di blok pembangkang kerana berjaya membolot kerusi-kerusi majoriti Cina yang MCA telah biarkan terlepas akibat hanya selesa mahu menang kerusi Melayu?

Atau kita akan terus melihat MCA terus menjahanamkan ‘kerajaan Melayu Islam’ yang kita semua idam-idamkan selama ini?

Aminuddin Yahaya
Presiden ISMA


4 pelajar perempuan USIM cedera, bas terbabas di Nilai

SEREMBAN, 6 Rejab 1443H, Selasa – Empat pelajar perempuan Universiti Sains Islam Malaysia (USIM) cedera selepas bas persiaran yang dinaiki terbabas dan melanggar sebatang pokok dalam kemalangan di Bandar Baru Nilai, di sini pagi tadi.

Pegawai Bomba Kanan II Balai Bomba dan Penyelamat Nilai Raihan Che Mat berkata pihaknya menerima panggilan kejadian itu pada kira-kira 7.40 pagi.

Beliau berkata empat pelajar tersebut masing-masing mengalami kecederaan di tangan dan di bahagian tulang belakang.

“Bas itu membawa 17 pelajar dan sedang dalam perjalanan ke USIM. Kami menerima laporan mengenai tumpahan minyak di atas jalan raya berhadapan McDonald’s di Bandar Baru Nilai…dan bas dipercayai terbabas kemungkinan berpunca daripada tumpahan minyak itu,” katanya ketika dihubungi Bernama hari ini.

Katanya kesemua pelajar itu dihantar ke Hospital Tuanku Ja’afar (HTJ) dengan ambulans unit bantuan perkhidmatan kecemasan (EMRS) dan Kementerian Kesihatan. – Bernama


Tun M puas hati jika pendidikan agama dihapus terus?

TUN Mahathir sepatutnya berasa malu terhadap kenyataannya yang menyalahkan peruntukan masa pembelajaran subjek agama Islam yang kononnya menjadi punca kepada orang bukan Islam tidak mahu ke sekolah kebangsaan.

Tuduhan ini juga seperti mahu menunjukkan seolah-olah polisi sekolah hari ini masih lagi tidak berorientasi bagi mempersiapkan anak-anak mendepani masa hadapan mereka, khususnya dalam bidang teknologi sehingga menyebabkan orang bukan muslim memilih ke sekolah vernakular atau sekolah antarabangsa.

2. Tun juga menyatakan belajar agama tidak melayakkan seseorang menjadi jurutera dan peguam. Kenyataan itu menggambarkan bahawa pembelajaran ilmu agama menjadi punca rakyat dan negara menjadi mundur disebab ilmu agama tidak mengajar teknologi moden mengikut peredaran zaman; ilmu agama adalah ilmu yang statik dan kaku kerana hanya mengajar menghafal al-Quran, membaca Hadis dan mengenal hukum halal haram sahaja.

3. “Melayu mudah lupa” slogan yang suatu ketika dulu gah dilaungkan bagi menghentam orang Melayu, kini tercalit ke muka sendiri. Soal kenapa sekolah kebangsaan kini tidak menjadi pilihan adalah kerana dasar yang tidak tetap atau ‘flip-flop’ yang dimulai oleh Tun sendiri sewaktu memperkenalkan Pengajaran dan Pembelajaran Sains dan Matematik Dalam Bahasa Inggeris (PPSMI). Ketidaktentuan polisi ini bukan sahaja mengurangkan kepercayaan ibu bapa malah guru-guru sendiri.

4. Sekali lagi Melayu mudah lupa. Tun juga sebelum ini pernah ditanya sama ada kerajaan patut memberi kebenaran memulihkan sekolah persendirian Cina di Kuantan dan mengiktiraf Sijil Peperiksaan Bersepadu yang diterima di seluruh dunia tetapi tidak di Malaysia; jawapan Tun mengatakan bahawa terdapat pihak yang terus membangkitkan isu identiti etnik kerana mereka mahu kekal terpisah, atau dalam erti kata lain mahu kekal dengan sikap rasis.

5. Jadi, ini bukanlah tentang isu sekolah kebangsaan itu menjadi kurang menarik kepada bukan muslim disebabkan peruntukan masa pembelajaran agama atau pendidikan moral, tetapi ia adalah kerana ada pihak yang mahu bersikap perkauman dan kekal dengan sikap yang sedemikian. Mustahil Tun lupa polisi yang Tun buat sendiri atau apakah slogan ‘Melayu mudah lupa’ itu dahulu Tun maksudkan untuk diri Tun sekarang ini?

6. Di dalam wawancara bersama FMT, Tun sepatutnya memperjuangkan semula aspirasi model sekolah wawasan yang menggabungkan sekolah kebangsaan dan sekolah vernakular di bawah satu kompleks yang sama agar anak-anak berbilang bangsa daripada pelbagai suku kaum dapat melakukan akitiviti bersama; dan keadaan ini akan dapat menggalakkan sikap kenal-mengenali antara satu sama lain dan seterusnya menerapkan perpaduan sesama murid.

7. Daripada Tun asyik mahu menyalahkan orang Melayu Islam sahaja dan yang terbaru dengan alasan peruntukan masa subjek agama Islam. Tun sebagai ‘Bapa Pemodenan’ sepatutnya menyalahkan diri sendiri apabila bercakap berkenaan kemunduran sains dan teknologi. Perkara ini sepatutnya dilihat dengan lebih holistik yang antara lain adalah dengan melihat prospek dan gaji yang diperolehi oleh pekerjaan melibatkan bidang sains dan teknologi.

8. Ini juga antara faktor yang mencetuskan minat dan pemilihan subjek sains, bukannya faktor peruntukan masa subjek agama. Dan untuk pengetahuan Tun, dalam Islam, sudah berzaman ada pembelajaran matematik, sains, malah ada pembelajaran ilmu falak. Ilmu mengenai ‘adab’ sahaja, Islam sudah melangkaui semua agama yang di dalamnya terhimpun keberkatan yang amat banyak jika manusia dipersiapkan dengan ilmu-ilmu ini.

9. Difahamkan dua tahun lepas terdapat pendedahan berkenaan kadar gaji jurutera antara yang terendah di dunia. Kadar gaji jurutera tempatan tidak berubah sejak 20 tahun lalu, meskipun negara mencapai tahap kemajuan dan pembangunan yang membanggakan. Ketika itu graduan baharu kejuruteraan hanya menerima bayaran kurang RM2,500 sebulan.

10. Malah pada tahun 2017, kerajaan turut mendedahkan bahawa antara bidang yang mempunyai kadar kebolehpasaran yang rendah adalah bidang ‘applied science’. Untuk mengatasi masalah lambakan ini, apa tindakan kerajaan Tun masa itu? Membangunkan negara itu bagus tetapi jangan mengabaikan mereka yang bekerja membangunkannya?

11. Sedar atau tidak, sebenarnya Tun mempunyai saham yang besar di dalam permasalahan ini. Ini kerana pekerjaan sekarang adalah ditentukan oleh jenis pelaburan, industri dan majikan yang dibawa masuk 30 tahun yang lepas ketika Tun menjadi Perdana Menteri pada masa itu. Tun adalah punca ketidakstabilan antara penbangunan dengan pendapatan rakyat hari ini.

12. Ternyata Tun telah membawa pelaburan langsung asing yang tidak sesuai dan lebih bersifat kapitalis serta hanya mahu mengambil untung daripada kos tenaga kerja yang murah dari negara-negara membangun. Keadaan ini yang menyebabkan kemerosotan bidang sains dan teknologi. Apalah guna jika peruntukan masa subjek sains ditingkatkan bagi menggantikan subjek agama sekiranya akhir sekali murid-murid tersebut tidak mendapat pekerjaan yang berpadanan apabila telah bergraduasi.

13. Malah pelajaran agama perlu diperkasakan lagi. Pelajaran agama bukan sahaja perlu dilihat secara mendatar bahkan secara vertikal. Dengan kata lain, tumpuan tidak hanya pada peruntukan masa subjek agama itu sendiri tetapi perlu juga penerapan teologi dan nilai Islam dalam subjek-subjek yang lain seperti sains. Barulah pemupukan minat terhadap bidang sains lebih berkesan dan menggalakkan kerana terdapat keselarasan pandangan alam di kalangan para pelajar.

14. Akhir sekali, sebelum Tun mahu melihat kelemahan pada tempat lain dan menyalahkan orang lain, Tun patut cermin diri sendiri dengan merenung kembali semua yang Tun telah lakukan dahulu. Apakah ia ikhlas mahu menjaga agama, bangsa dan tanah air atau kerana adanya agenda-agenda berkepentingan diri sendiri, keluarga dan kroni-kroni Tun yang telah pun buncit perut dengan mengaut milik rakyat? Betullah kesalahan itu pada ‘masa’, tetapi pada masa yang diperuntukkan kepada Tun sejak dahulu.

Haji Rashidi Haris
Ketua Media MUAFAKAT
Ketua Komunikasi dan Multimedia PEMBELA


Struktur semula Jakim, letak bawah Majlis Raja-Raja

BANGI, 19 Jamadilawal 1442H, Ahad – Menunding jari sepenuhnya kepada Jabatan Kemajuan Islam Malaysia (Jakim) dalam isu-isu perundangan Islam adalah tidak tepat.

Ini kerana, Jakim tidak mempunyai kuasa untuk menguatkuasa mana-mana perundangan termasuklah hal ehwal Islam berikutan ia dimiliki Jabatan Agama Islam negeri-negeri.

Malah, agensi-agensi yang tidak berjenama agama seperti Kementerian Dalam Negeri, Kementerian Industri dan Perdagangan Antarabangsa juga berperanan dalam isu mengenai agama Islam, kata Datuk Zainur Rijal Abu Bakar.

Presiden Persatuan Peguam-Peguam Muslim Malaysia (PPMM) itu berkata, bukan bermakna suatu agensi yang tiada berjenama agama, maka ia tidak bertanggungjawab dalam hal ehwal Islam.

“Jika kita merujuk kepada Perlembagaan Persekutuan, Yang di-Pertuan Agong ketika menaiki takhta baginda bersumpah dengan menggunakan nama-nama Allah antara lainnya memelihara agama Islam pada setiap masa sebagaimana dalam Jadual Keempat Perlembagaan Persekutuan.

“Oleh itu, setiap agensi kerajaan Persekutuan sama ada berjenama Islam ataupun tidak mempunyai tanggungjawab berperlembagaan untuk melaksanakan sumpah Agong,” katanya di Sinar Harian, hari ini.

Beliau berkata demikian sebagai merujuk beberapa isu kebelakangan ini yang mengaitkan keabsahan Jakim, termasuk kartel daging, sijil halal dan suntikan vaksin.

Mengulas lanjut, Zainul Rijal berkata, pelbagai tohmahan terhadap Jakim perlu dijelaskan dengan baik, seperti peruntukan besar kepada agensi itu yang dikatakan sebagai pembaziran.

“Namun, sebenarnya peruntukan tersebut termasuklah membayar gaji dan emolumen imam, pegawai masjid dan guru-guru agama seluruh negara.

“Mungkin sudah sampai masa penstrukturan semula Jakim dibuat dengan meletakkan Jakim terus di bawah Majlis Raja-Raja bagi memberi kesan kepada tindakan yang lebih efektif sebagai pemantau pelaksana dalam isu berkaitan agama Islam di samping memberi taring yang tajam bagi melaksanakan mana-mana perundangan Islam,” katanya.